STRATEGICKÉ  ZÁMERY  ČINNOSTI
SOCIÁLNEJ  POISŤOVNE 

 STRATEGICKÉ ZÁMERY ČINNOSTI SOCIÁLNEJ POISŤOVNE
( ďalej len „Stratégia Sociálnej poisťovne na obdobie rokov 2007–2012“)

1. ÚVOD

2. SOCIÁLNA POISŤOVŇA 
2.1.  postavenie V SOCIáLNEJ SFéRE
2.2.  PODMIENKY čINNOSTI

3. VÝCHODISKÁ STRATÉGIE SOCIÁLNEJ POISŤOVNE 
3.1. Analýza súčasného stavu 
3.2. METÓDA BALANCED SCORE CARD (BSC)

4. STRATEGICKÝ KOMPLEX SOCIÁLNEJ POISŤOVNE
4.1.  POSLANIE, ZáKLADNé HODNOTy A VÍZIA SOCIÁLNEJ POISŤOVNE
4.2.  PRIORITNÉ OSI STRATÉGIE
4.3.  Sústava strategických cieľov

4.3.1. PRIORITNÁ OS Č.1. – KLIENT
4.3.1.1. Súčasný stav 
4.3.1.2. Vízia 
4.3.1.3.  Strategický cieľ č. 1. – Proklientská orientácia  výkonu činnosti Sociálnej poisťovne
4.3.1.4. Opatrenia
Včasné a kvalitné uspokojovanie zákonných nárokov klientov
Informovanosť klientov

4.3.2. PRIORITNÁ OS Č.2. – ROZVOJ SOCIÁLNEJ POISŤOVNE
4.3.2.1. Súčasný stav 
4.3.2.2. Vízia 
4.3.2.3. Strategický cieľ č. 1. – IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE
4.3.2.4. Opatrenia
Etika zamestnancov
4.3.2.5. Strategický cieľ č. 2. – OBRAZ  A DÔVERYHODNOSŤ SOCIÁLNEJ POISŤOVNE
4.3.2.6. Opatrenia
Pravdivý mediálny obraz a pozitívny vzťah klientov k Sociálnej poisťovni
4.3.2.7. Strategický cieľ č. 3. – ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE
4.3.2.8. Opatrenia
Optimalizácia kvalifikačnej štruktúry a kvalifikácie zamestnancov
Motivácia a profesná kariéra
Garancia a posilnenie sociálnych istôt zamestnancov
Rozvoj inštitúcie

4.3.3. PRIORITNÁ OS Č.3. – FINANCIE
4.3.3.1. Súčasný stav 
4.3.3.2. Vízia 
4.3.3.3. Strategický cieľ č. 1. – PLATOBNÁ SCHOPNOSŤ POISTNÝCH FONDOV
4.3.3.4. Opatrenia
Zlepšenie výberu poistného, príspevkov a úspešnosti vymáhania pohľadávok
4.3.3.5. Strategický cieľ č. 2. – FINANČNÁ A PREVÁDZKOVÁ EFEKTÍVNOSŤ
4.3.3.6. Opatrenia
Optimalizácia nákladov na správu a výkon činnosti
Permanentná analýza stavu a efektívnosti hospodárenia
Integrovaný systém správy finančných tokov
Zavedenie eura v podmienkach Sociálnej poisťovne
4.3.4. PRIORITNÁ OS Č.4. – VNÚTORNÉ PROCESY
4.3.4.1. Súčasný stav 
4.3.4.2. Vízia 
4.3.4.3. Strategický cieľ č. 1. – ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE
4.3.4.4. Opatrenia
Implementácia centralizovaných systémov Centrálneho registra klientov (CRK) a Individuálneho účtu klientov
Zavedenia eura do IS SP
Konsolidácia a integrácia údajovej základne
Elektronizácia komunikácie s klientmi
Informačné a poradenské služby klientom
Podpora finančnej stabilizácie inštitúcie
Dôchodkové poistenie (starobné a invalidné)
Rozširovanie a unifikácia centralizovaného administratívneho Informačného systému
Manažment IT služieb
Prevádzková stabilita a spoľahlivosť IKT
4.3.4.5. Strategický cieľ č. 2. – OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE
4.3.4.6. Opatrenia
Racionalizácia a informačná podpora výkonu činnosti Sociálnej poisťovne
Rekonštrukcia a previazanie  pracovných procesov
Koordinácia systémov sociálneho zabezpečenia
4.3.4.7. Strategický cieľ č. 3. – KONTROLNÁ ČINNOSŤ
4.3.4.8. Opatrenia
Efektívny  výkon  vonkajšej a vnútornej kontroly
4.3.4.9. Strategický cieľ č. 4. – BEZPEČNOSŤ SOCIÁLNEJ POISŤOVNE A IS SP

4.3.4.10. Opatrenia
Fyzická bezpečnosť a bezpečnosť IS SP
Ochrana osobných údajov poistencov
5. ZDROJE NA REALIZÁCIU STRATÉGIE
5.1. FINANČNÉ ZDROJE

1. ÚVOD

Zmyslom  existencie a primárnym poslaním Sociálnej poisťovne, jej „raison d'être“, je zabezpečovanie služieb klientom podľa príslušných právnych predpisov. Opodstatnenosť vypracovania stratégie Sociálnej poisťovne vyplýva z potreby zabezpečovať zákonom definovaný okruh činnosti racionálne, efektívne a s prihliadnutím na oprávnené nároky a očakávania klientov, ale aj zamestnancov Sociálnej poisťovne. Vykonávanie súboru činností takýmto spôsobom zákon Sociálnej poisťovni síce nepredpisuje, ale ak sa uplatní, vytvorí zo súčasnej  organizácie proklientsky a  partnersky orientovaný pružný nástroj na optimálny  výkon sociálneho poistenia. Stratégia má okrem smerovania inštitúcie súčasne slúžiť aj ako nástroj riadenia, ktorý spája kľúčové oblasti jej ďalšieho rozvoja s víziou a s poslaním inštitúcie a  zjednocuje úsilie všetkých jej zamestnancov na dosiahnutie určených strategických cieľov.

2. SOCIÁLNA POISŤOVŇA

2.1.  postavenie V SOCIáLNEJ SFéRE
Sociálna poisťovňa ako verejnoprávna inštitúcia bola zriadená 1.novembra 1994 na výkon nemocenského poistenia a dôchodkového zabezpečenia občanov. Postupne sa jej pôsobnosť rozširovala, od       1. apríla 2002 prevzala od Slovenskej poisťovne, a.s. zákonné poistenie zodpovednosti zamestnávateľov za škodu v dôsledku pracovných úrazov a chorôb z povolania, ktoré od 1. januára 2004 bolo nahradené úrazovým poistením. Od tohto dňa v rámci zavedenia reformy sociálneho systému začala Sociálna poisťovňa popri úrazovom poistení, transformovanom dôchodkovom a nemocenskom poistení vykonávať aj poistenie v nezamestnanosti a garančné poistenia, ktoré prešli do jej pôsobnosti z Národného úradu práce.
Ďalšie rozširovanie jej pôsobnosti súviselo so vstupom Slovenskej republiky do Európskej únie, pretože vzhľadom na  voľný pohyb osôb musela začať v rámci výkonu sociálneho poistenia priamo uplatňovať koordinačné nariadenia týkajúce sa sociálneho zabezpečenia. Stala sa aj kontaktnou inštitúciou na komunikáciu medzi príslušnými zahraničnými inštitúciami členských štátov Európskej únie a  štátov Európskeho hospodárskeho priestoru a Švajčiarska, ako aj zmluvných štátov. Od 1. januára 2005 plní Sociálna poisťovňa významné úlohy aj v starobnom dôchodkovom sporení, a to výber príspevkov na starobné dôchodkové sporenie, ich postupovanie dôchodkovým správcovským spoločnostiam a registrovanie zmlúv o starobnom dôchodkovom sporení.
Pri vykonávaní sociálneho poistenia Sociálna poisťovňa predovšetkým vyberá a vymáha poistné na jednotlivé druhy poistenia, rozhoduje o nárokoch na dávky poistencov z týchto poistení a zabezpečuje ich výplaty.
Zákonom stanovené činnosti vykonáva svojimi organizačnými zložkami, ktorými sú ústredie a 38 pobočiek. Do pôsobnosti ústredia patria najmä činnosti týkajúce sa rozhodovania a zabezpečovania výplat dôchodkových dávok, rozhodovanie o ostatných dávkach (s výnimkou niektorých) a výber poistného je zverený pobočkám.

2.2. PODMIENKY čINNOSTI
Pre oblasť sociálneho zabezpečenia sú charakteristické časté zmeny právnych predpisov (napr. v dôchodkovom zabezpečení / poistení od roku 1995 do roku 2006 bol zákon, podľa ktorého Sociálna poisťovňa postupuje v tejto oblasti, v menšom či väčšom rozsahu novelizovaný 69 krát). Sociálna poisťovňa má na prípravu implementácie zmien zákonov zvyčajne veľmi málo času, ale aj napriek tomu dokázala doteraz realizovať nové právne úpravy od ich účinnosti popri súčasnom plnení bežných, každodenných úloh. Táto skúsenosť svedčí o potenciáli Sociálnej poisťovne plniť zložité úlohy aj v ťažkých podmienkach a v krátkych termínoch. Cenou za to je však  neúmerné zaťaženie zamestnancov s negatívnym vplyvom na ich vzťah k inštitúcii, zdravotný stav a na dlhodobú pracovnú výkonnosť, ale aj neúmerné finančné náklady na zmeny informačného systému a na úhradu nadčasovej práce. 

Časté zmeny zákona, podľa ktorého Sociálna poisťovňa vykonáva svoju činnosť, sa tiež podpisujú pod skutočnosť, prečo sa Sociálna poisťovňa významnejším spôsobom nevenovala svojmu vnútornému rozvoju. Analýza súčasného stavu inštitúcie zrejme aj z týchto dôvodov poukázala na závažné slabé stránky, dokonca aj na ohrozenia výkonu  jej činnosti vo všetkých hlavných, strategických oblastiach. Keďže zásadné systémové zmeny v oblasti sociálnej politiky boli už uskutočnené a zásadným spôsobom bol zreformovaný aj dôchodkový systém vytvárajú sa predpoklady, aby sa Sociálna poisťovňa pri súčasnom výkone sociálneho poistenia orientovala na služby klientom a aj na svoj vnútorný rozvoj na kvalitatívne vyššej úrovni, a tak prostredníctvom realizácie stratégie napĺňala svoju víziu,  poslanie a jednotlivé strategické ciele. 

3. VÝCHODISKÁ STRATÉGIE SOCIÁLNEJ POISŤOVNE

3.1. Analýza súčasného stavu 
				.
Východiskom pre tvorbu stratégie je poznanie vonkajšieho a vnútorného prostredia inštitúcie pomocou analýzy jej súčasného stavu, ktorá odpovedá na otázku „kde“ sa v súčasnosti inštitúcia nachádza, ktoré pozitívne faktory môže využiť na svoj rozvoj a ktoré negatíva má strategicky  eliminovať. Analýza súčasného stavu Sociálnej poisťovne bola vykonaná metódou SWOT. Umožňuje klasifikovať vnútorné faktory ako silné (strenhgts) a  slabé (weaknesses) stránky inštitúcie, vonkajšie faktory ktoré majú vplyv na inštitúciu ako príležitosti (opportunities), alebo ohrozenia (threats). Ich poznaním môže inštitúcia lepšie využívať svoje prednosti, odstraňovať nedostatky, zhodnotiť príležitosti a ohraničiť vplyv potenciálne devastujúcich ohrození. Na analýze sa zúčastnili všetci vedúci zamestnanci útvarov ústredia a pobočiek Sociálnej poisťovne. Získané výsledky  umožnili identifikovať disparity  prioritných osí stratégie a boli využité aj na precíznejšiu formuláciu strategických cieľov, opatrení a postupov. 

3.2. METÓDA BALANCED SCORE CARD (BSC)

Pri implementácii stratégie je nevyhnutné sledovať vhodnou metódou úroveň dosahovania strategických cieľov a plnenie opatrení z hľadiska zmien výkonnosti a efektívnosti činnosti organizácie. Na to slúži metóda ktorá sa okrem merania výkonnosti dá súčasne využiť aj ako riadiaci systém orientovaný na výkon organizácie.  BSC je vlastne metóda na prevod strategických cieľov organizácie do sústavy ukazovateľov výkonnosti z pohľadu štyroch prioritných osí strategického záujmu inštitúcie – klientskej, finančnej, procesnej a rozvojovej (ľudské zdroje, vzdelávanie a rast organizácie). Ukazovatele, ktorými sú okrem číselných hodnôt aj míľniky a kvalitatívne parametre úrovne realizácie opatrení a postupov, indikujú postup zmien v Sociálnej poisťovni v smere dosahovania jej strategických cieľov.  Umožňujú vytvoriť monitorovací systém okamžitej výkonnosti organizácie a účinnosti dosahovania jej strategických cieľov v oblasti ekonomiky a hospodárenia, služieb klientom, stavu interných procesov a úrovne rozvoja inštitúcie.

4. STRATEGICKÝ KOMPLEX SOCIÁLNEJ POISŤOVNE

Strategický komplex definuje poslanie, základné hodnoty, víziu a sústavu strategických cieľov Sociálnej poisťovne, spolu s metódou hodnotenia a so strategickými iniciatívami pre ich implementáciu. Realizácia strategického komplexu umožní splnenie strategických výstupov, ktorými sú spokojnosť a uznanie klientov Sociálnej poisťovne, efektívne pracovné procesy, efektívne hospodárenie so zdrojmi a motivovaní, kvalifikovaní zamestnanci Sociálnej poisťovne.

4.1.  POSLANIE, ZáKLADNé HODNOTy A VÍZIA SOCIÁLNEJ POISŤOVNE

V zmysle paradigmy strategického komplexu, t. j. spôsobu myslenia a nazerania na problémy súvisiace s činnosťou Sociálnej poisťovne, a s prihliadnutím na spoločensko-politické a ekonomické prostredie Slovenskej republiky, je súčasným poslaním, dôvodom existencie Sociálnej poisťovne 

•	vo   vzťahu k štátu výkon a profilácia sociálnej politiky v určenej oblasti, 
•	vo vzťahu ku klientom výplata dávok, výber platieb a ochrana ich oprávnených záujmov, 
•	vo vzťahu k vlastným zamestnancom vytváranie podmienok pre maximálnu produktivitu práce, 
•	vo vzťahu k iným inštitúciám zabezpečenie požadovaného (oprávneného) rozsahu súčinnosti.

Poslanie Sociálnej poisťovne „vyrastá“ z kultúry organizácie, z jej základných hodnôt zakotvených v etickom kódexe Sociálnej poisťovne. Tento kódex je súhrnným vyjadrením základných etických pravidiel inštitúcie konajúcej vo verejnom záujme v súlade s platnými právnymi predpismi a uznávanými hodnotami, ktorých dodržiavaním chráni záujmy poistencov, zamestnancov a určuje aj svoje vzťahy k vonkajšiemu prostrediu. 

Základnými, uznávanými hodnotami Sociálnej poisťovne sú 

•	prospech a spokojnosť klientov Sociálnej poisťovne prichádzajúcich do styku so zamestnancami Sociálnej poisťovne, 
•	individuálny prístup k riešeniu problémov klientov v súlade s platnými právnymi predpismi a všeobecne uznávanými zásadami slušného správania,
•	spokojnosť zamestnancov, ich osobnostný a profesionálny rozvoj, 
•	rešpektovanie ľudských práv poistencov, ostatných občanov a zamestnancov, 
•	dodržiavanie všeobecne záväzných právnych predpisov vzťahujúcich sa na činnosť Sociálnej poisťovne.

Víziou Sociálnej poisťovne je stať sa modernou verejnoprávnou inštitúciou, s význačnou a unikátnou pozíciou v systéme sociálneho poistenia Slovenskej republiky, ktorá s využitím moderných princípov organizácie, riadenia a informačno-komunikačných technológií efektívne vykonáva pre svojich klientov sociálne poistenie s cieľom svojimi službami orientovanými na klientov naplniť ich  zákonné nároky. Je to kvalitatívna charakteristika budúceho spôsobu fungovania organizácie, ktorý sa má dosiahnuť v jednotlivých oblastiach jej činnosti prostredníctvom realizácie sústavy strategických cieľov.
	
Strategický komplex Sociálnej poisťovne, vrátane sústavy prioritných osí, strategických cieľov, opatrení a postupov, je otvorený systém vychádzajúci z  poznania súčasného stavu na základe analýzy inštitúcie metódou SWOT.  Stratégia predstavuje koncentrovaný súhrn poznatkov a skúseností všetkých jej vedúcich zamestnancov,  vyjadruje ich názory, stanoviská a návrhy na ďalší rozvoj Sociálnej poisťovne v v období do roku 2012. 

4.2.  PRIORITNÉ OSI  STRATÉGIE

Strategické ciele sú smerované do štyroch prioritných osí zameraných na klienta, na rozvoj Sociálnej poisťovne, jej ekonomiku a hospodárenie a na vnútorné procesy. Jednotlivé prioritné osi definujú základné, typovo odlišné, ale vzájomne súvisiace oblasti strategických záujmov Sociálnej poisťovne, ktoré sa vzájomne podmieňujú a pri napĺňaní stretegických cieľov pôsobia synergicky.  Vychádza sa zo základnej myšlienkovej línie, podľa ktorej je primárnou cieľovou oblasťou klient. Toho môžu služby Sociálnej poisťovne uspokojiť len vtedy, ak poisťovňa splní svoje strategické ciele v oblasti ľudských zdrojov za predpokladu, že bude efektívne využívať disponibilný objem financií a jej vnútorné procesy budú optimálne. Pod pojmom klient sa pritom rozumie fyzická, alebo právnická osoba, ktorá je so Sociálnou poisťovňou v niektorom (právnom, hospodárskom, informačnom, prípadne inom) vzťahu. Klientami sociálnej poisťovne v sú tomto ponímaní napríklad zamestnávatelia, sporitelia, poistenci, dôchodkové správcovské spoločnosti, spolupracujúce a iné inštitúcie a pod. 

4.3.	Sústava strategických cieľov

Sústava strategických cieľov Sociálnej poisťovne, opatrení a postupov na ich dosiahnutie pre každú zo štyroch oblastí strategického záujmu Sociálnej poisťovne definuje strategické ciele. Ku každému strategickému cieľu sa uvádzajú opatrenia na jeho dosiahnutie a pre každý spôsob sa špecifikujú viaceré  postupy. Postupy sú formulované ako konkrétne úlohy a  aktivity rôzneho stupňa komplexnosti, ktoré predstavujú strategické iniciatívy podporujúce realizáciu cieľov a opatrenia na ich dosiahnutie v  rokoch  2007 – 2012. Jednotlivé postupy budú podrobne rozpracované v etape implementácie stratégie ako konkrétne úlohy útvarov Sociálnej poisťovne.  Stratégia Sociálnej poisťovne vychádza zo súčasnej platnej právnej úpravy a nezohľadňuje niektoré diskutované zámery, ako napr. zjednotenie výberu daní a odvodov prechodom výberu poistného zo Sociálnej poisťovne na daňové úrady. V prípade, keď bude aktuálna realizácia reformy daňovej a colnej správy a zjednotenie výberu daní, ciel a odvodov, Sociálna poisťovňa bude na tomto zámere aktívne spolupracovať a aktivity súvisiace s výberom poistného (a príspevkov na starobné dôchodkové sporenie) odovzdá určenému subjektu.

Súhrnný prehľad strategických cieľov a opatrení Sociálnej poisťovne na obdobie rokov 2007 – 2012, spolu s ich kvantitatívnym rozsahom je uvedený v nasledovných tabuľkách

Strategické ciele a opatrenia Sociálnej poisťovne na obdobie rokov 2007-2012 - súhrn	
Prioritná os	Strategický cieľ	Opatrenie	
KLIENT	Proklientská orientácia výkonu činnostI Sociálnej poisťovne	Včasné a kvalitné uspokojovanie zákonných nárokov klientov	
		Informovanosť klientov	
ROZVOJ SOCIÁLNEJ POISŤOVNE	IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE 	Etika zamestnancov	
	OBRAZ A DÔVERYHODNOSŤ SOCIÁLNEJ POISŤOVNE	Pravdivý mediálny obraz a pozitívny vzťah klientov k Sociálnej poisťovni	
	ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE	Optimalizácia kvalifikačnej štruktúry a kvalifikácie zamestnancov	
		Motivácia a profesná kariéra
	
		Garancia a posilnenie sociálnych istôt zamestnancov	
		Rozvoj inštitúcie	
FINANCIE	PLATOBNÁ SCHOPNOSŤ POISTNÝCH FONDOV
	Zlepšenie výberu poistného, príspevkov a úspešnosti vymáhania pohľadávok	
	FINANČNÁ A PREVÁDZKOVÁ EFEKTÍVNOSŤ	Optimalizácia nákladov na správu a výkon činnosti	
		Sústavná analýza stavu a efektívnosti hospodárenia	
		Integrovaný systém správy finančných tokov	
		Zavedenie eura v podmienkach Sociálnej poisťovne	
VNÚTORNÉ PROCESY	ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE	Implementácia centralizovaných systémov Centrálneho registra klientov (CRK) a Individuálneho účtu klientov	
		Zavedenia eura do IS SP	
		Konsolidácia a integrácia údajovej základne	
		Elektronizácia komunikácie s klientmi	
		Informačné a poradenské služby klientom	
		Podpora finančnej stabilizácie inštitúcie	
		Dôchodkové poistenie (starobné a invalidné)	
		Rozširovanie a unifikácia centralizovaného administratívneho informačného systému	
		Manažment IT služieb	
		Prevádzková stabilita a spoľahlivosť IKT	
	OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE	Racionalizácia a informačná podpora výkonu činnosti Sociálnej poisťovne	
		Rekonštrukcia a previazanie  pracovných procesov 	
		Koordinácia systémov sociálneho zabezpečenia	
	KONTROLNÁ ČINNOSŤ	Efektívny  výkon  vonkajšej a vnútornej kontroly	
	BEZPEČNOSŤ SOCIÁLNEJ POISŤOVNE A IS SP	Fyzická bezpečnosť a bezpečnosť IS SP	
		Ochrana osobných údajov poistencov	

Kvantitatívne parametre stratégie Sociálnej poisťovne na  roky  2007-2012	
Prioritné osi	4	KLIENT	ROZVOJ SP 	FINANCIE 	VNÚTORNÉ PROCESY 	
Ciele	10	1	3	2	4	
Opatrenia		2	1	1	4	1	4	   11	3	1	2	
spolu	30 	2	6	5	17	

Sústava strategických cieľov Sociálnej poisťovne tvorí vzájomne previazaný celok. Vecné väzby strategických cieľov sú znázornené v mape strategických cieľov. Vzájomne súvisiace ciele sú spojené orientovanou šípkou vyjadrujúcou väzbu  príčina – následok, hrúbka čiary znázorňuje význam príslušného vzťahu. 

4.3.1. PRIORITNÁ OS Č.1 – KLIENT

Sociálna poisťovňa počtom svojich klientov, s ktorými je rôznymi formami v permanentnom styku, svojimi činnosťami dotýkajúcimi sa života miliónov obyvateľov Slovenskej republiky významným spôsobom ovplyvňuje spoločensko-politickú klímu štátu. Pri styku s klientom musia jej zamestnanci v prvom rade dodržiavať platné právne predpisy, v týchto hraniciach  konať v prospech a pre spokojnosť klientov a súčasne uplatňovať individuálny prístup k riešeniu ich problémov. Keďže služba klientom je primárnym poslaním a dôvodom zriadenia Sociálnej poisťovne, je táto skutočnosť zdôraznená aj definovaním strategickej prioritnej osi  KLIENT, spolu s príslušnými opatreniami a postupmi potrebnými na naplnenie vízie v tejto kľúčovej oblasti výkonu činnosti Sociálnej poisťovne. 

4.3.1.1.  SÚČASNÝ STAV 

Pri službách klientom sa zamestnanci Sociálnej poisťovne okrem všeobecne záväzných právnych predpisov vzťahujúcich sa na činnosť Sociálnej poisťovne riadia aj etickým kódexom zamestnanca Sociálnej poisťovne a deklarovanými uznávanými hodnotami. Táto inštitúcia sa tak stáva partnerom, ktorý, rešpektujúc ich ľudské práva nekompromisne vyžaduje, aby si  plnili zákonné povinnosti. Na druhej strane  je ich poradcom a zástancom  pri ochrane  a pri presadzovaní ich oprávnených záujmov a požiadaviek.

Počas svojej existencie Sociálna poisťovňa postupne napĺňa tento vzťah k svojim klientom a proklientská orientácia činností sa stala nepísaným pravidlom pri styku  zamestnancov s klientom, ako aj pri rozširovaní technických možností styku s klientom. Hoci Sociálna poisťovňa vo vzťahu k svojim klientom „plní literu zákona“, detailná analýza poukázala na niektoré rezervy, napríklad v súvislosti s dĺžkou konania, chybovosťou pri spracovaní údajov, v komunikácii s pobočkami Sociálnej poisťovne, ako aj v  rozsahu a obsahovej úrovni informovania klientov a spätnej väzby s nimi. Tie ostatné vyplývajú z toho, že najmä vinou častých zmien právnych predpisov sa agenda sociálneho poistenia stáva pre klienta veľmi rozsiahlou a náročnou na pochopenie. Ďalšou z  úloh je preto zintenzívniť spätnú väzbu od klienta s cieľom získať podnety na optimalizáciu právnych predpisov a na ďalšie zlepšenie činnosti útvarov Sociálnej poisťovne.

4.3.1.2. Vízia 

Víziou Sociálnej poisťovne v oblasti vzťahu so svojimi klientami je ambícia stať sa modernou verejnoprávnou inštitúciou, ktorá efektívne vykonáva všetky jej zákonom zverené činnosti, s cieľom naplniť zákonné nároky svojich klientov   proklientsky orientovanými službami.

4.3.1.3.  Strategický cieľ č. 1 – Proklientská orientácia výkonu
činnostI Sociálnej poisťovne

Stratégia Sociálnej poisťovne kladie dôraz na oblasť služieb klientom. Na splnenie jej poslania v tejto oblasti je definovaný strategický cieľ Proklientská orientácia výkonu činnostI Sociálnej poisťovne. Opatrenia na dosiahnutie tohto strategického cieľa orientuje na včasné a kvalitné uspokojovanie zákonných nárokov klientov prostredníctvom realizácie viacerých postupov a aktivít, ako aj na zvýšenie informovanosti klientov aktívnou informačnou politikou a ďalším rozširovaním komunikačných možností v styku s klientom.

4.3.1.4. Opatrenia

Opatreniami na dosiahnutie strategického cieľa Proklientská orientácia výkonu činnostI Sociálnej poisťovne je včasné a kvalitné uspokojovanie zákonných nárokov klientov a informovanosť klientov.

Včasné a kvalitné uspokojovanie zákonných nárokov klientov je základom proklientskej orientácie výkonu činnosti Sociálnej poisťovne. Včasnosť uspokojenie zákonných nárokov klientov vyplýva Sociálnej poisťovni zo zákona, ale jeho kvalita bude navyše podporená unifikáciou výkonu agend a ich priblížením ku klientovi bez ohľadu na miestnu príslušnosť klienta. Pôjde o to, aby sa prostredníctvom informačného systému Sociálnej poisťovne prednostne zabezpečil obeh informácií o klientovi, namiesto "obehu" klienta po útvaroch Sociálnej poisťovne. 

Základnou úlohou racionalizácie vo väzbe na skracovanie doby vybavovania podaní klientov je dosiahnuť vybavovanie požiadaviek a podaní klientov bez potreby poskytnutia, resp. dokladovania, či opätovného pripojenia dokumentov (vrátane papierových), ktoré Sociálna poisťovňa už raz prijala a uchovávala. Postupy sa  orientujú na využitie elektronického spisu klienta, prioritne v oblasti dôchodkového poistenia, ktorý prostredníctvom zavedenia elektronickej správy registratúry a vytvorenia centrálneho registratúrneho strediska zrýchli prístup zamestnancov ku komplexným informáciám o klientovi. 

Dôraz sa tiež kladie na komplex opatrení smerujúcich na dodržiavanie zákonných lehôt pre vybavovanie podaní klientov a ich skracovanie a na zabezpečenie výplaty dávok klientom v správnej výške, v súlade s platnými právnymi predpismi. 

Akcentovaním proklientskeho prístupu formou zrýchlenia vybavovania podaní klientov Sociálna poisťovňa reaguje na situácie, v ktorých vplyvom rôznych okolností nemôže byť  požiadavka klienta vybavená včas. V snahe eliminovať takéto prípady, prípadne aj skracovať dobu vybavovania podaní klientov bude úlohou racionalizácie a automatizácie postupov jednoznačné prípady vybaviť bezodkladne, ostatné najneskôr do 50 dní a veci nevybavené v zákonnej lehote vybavovať prednostne. 

Za tým účelom sa Sociálna poisťovňa zameria na zvýšenie informovanosti klientov o  podkladoch potrebných na rozhodovanie v lehote a o rozsahu a spôsobe ich nevyhnutnej súčinnosti. Súčasne zlepší vzájomnú informovanosť so spolupracujúcimi inštitúciami, aby získala relevantné podklady na posúdenie nárokov klienta v zákonnej lehote. Napríklad intenzívnejšou  spoluprácou posudkových lekárov s ošetrujúcimi lekármi chce dosiahnuť, aby títo včas predkladali kvalitné odborné lekárske nálezy. 

Na skrátenie lehoty vybavovania podaní bude ďalej potrebné zabezpečiť kvalitné, úplne funkčné a jednoducho používateľné vlastné aj dodávané aplikačné programové vybavenie a zjednotiť používané databázy. V konečnom dôsledku sa  takto znížia prestoje zamestnancov z dôvodu nefunkčnosti alebo dlhej doby odozvy  aplikačného programového vybavenia.

Individuálny prístup k riešeniu problémov klientov podporí expozitúra poisťovne pre centrálny styk s klientami, ako aj postupné vybavovanie objektov bezbariérovými prístupmi na lepšie sprístupnenie služieb pre klientov s obmedzenou schopnosťou pohybu. Vo veľmi citlivej oblasti posudzovania zdravotného stavu poistenca sa proklientsky prístup zameria na objektívne posudzovanie zdravotného stavu, dodržiavanie zásad administratívneho konania, ako aj na oboznamovanie klientov s hodnotením dôkazov (s podkladovou dokumentáciou), s možnosťou ich doplnenia,  ako aj na oznamovanie záverov posúdenia zdravotného stavu, t. j. skutkového a právneho posúdenia veci. Pozitívnym krokom bude aj postupné rušenie výnimiek stránkových dní a predlžovanie úradných hodín pre klientov. 

Zlepšenie informovanosti klientov sa dosiahne približovaním informácií klientom jednotlivými komunikačnými kanálmi. Dobrá informovanosť klienta je jedným z predpokladov efektívneho a včasného vybavenia jeho zákonných nárokov, a tým aj jeho spokojnosti. Základným predpokladom lepšej informovanosti klientov je aj  prepojenie informačných zdrojov Sociálnej poisťovne na portál štátnej a verejnej správy spolu s rozširovaním okruhu informácií na internetovej stránke Sociálnej poisťovne a rozvoj hlasových služieb s unifikovanými informáciami o postupoch vybavovania. 

Ďalším krokom bude testovanie kvality informačných služieb klientom z hľadiska dostupnosti informácií, doby, kvality ich poskytnutia a úrovne komunikácie s klientom. Overovať sa bude aj zrozumiteľnosť formulárov a výstupov Sociálnej poisťovne pre jednotlivé skupiny klientov. 

Sociálna poisťovňa sa zameria na ďalší rozvoj informačných a poradenských služieb pre klientov. Využije na to informačné a poradenské centrá, vysunuté pracoviská prvého kontaktu,  prostriedky elektronickej komunikácie, telefonické informačné strediská (call – centrum) a prostriedky  na  samoobsluhu klientov.  Umožní klientom prístup k internetovým stránkam sociálnej sféry cez klientsky počítač, ktorý bude voľne dostupný počas úradných hodín v pobočkách Sociálnej poisťovne. Okrem toho, že sa stanú dostupnejšími všeobecné informácie o sociálnej sfére, uľahčí sa aj  informovanie klientov o poskytovaných službách, ich právach a povinnostiach, dávkach, o zmenách právnych  predpisov a o  ďalších oblastiach, vrátane individuálnych informácií týkajúcich sa klienta. Postupne, v súlade s rozvojom informačného systému a informatizácie spoločnosti, budú zavádzané aj služby aktívneho, automatického informovania klientov.

Naďalej bude vydávať informačné materiály na orientáciu klientov v ich povinnostiach, právach a postupoch  pri uplatňovaní svojich zákonných nárokov a pri podávaní námetov, pripomienok a sťažností.	

Sociálna poisťovňa očakáva, že výsledkom týchto opatrení budú aj jej dobré vzťahy s verejnosťou, ktoré  sú v súčasnom sociálno-ekonomickom prostredí jedným zo stabilizačných faktorov zachovania existencie verejnoprávnej inštitúcie. Zakladajú sa na pravdivej a včasnej informovanosti verejnosti aj o často objektívnych problémoch Sociálnej poisťovne a o náprave alebo zmierňovaní tých skutočností, ktoré sú pre klientov nepriaznivé a ktoré inštitúcia nemohla ovplyvniť. Sociálna poisťovňa informuje verejnosť o vlastných opatreniach, ktoré na odstránenie problémov alebo negatívnych dôsledkov zákonných opatrení na svoju činnosť vykonala, a to vlastnou iniciatívou voči masovokomunikačným prostriedkom a kvalitným servisom masovokomunikačným prostriedkom, ale aj prispôsobovaním postupov v súlade s oprávnenými záujmami klientov.			  

4.3.2. PRIORITNÁ OS Č.2 – ROZVOJ SOCIÁLNEJ POISŤOVNE

Stratégia Sociálnej poisťovne je rozvojovou stratégiou. Oblasť rozvoja Sociálnej poisťovne sa na základe vecných väzieb svojím významom zaraďuje hneď za strategickú oblasť orientovanú na služby klientom. Vychádza sa pritom z predpokladu, že dosiahnuť strategické ciele v jednotlivých prioritných osiach bude možné len adekvátne vzdelanými, motivovanými, ambicióznymi a lojálnymi zamestnancami, ktorí sú stotožnení so strategickými cieľmi inštitúcie, opatreniami a aktivitami na ich dosiahnutie. Všetky ostané materiálne, organizačné a iné činitele realizácie strategických cieľov sú bez kvalitných zamestnancov pracujúcich v optimálnych podmienkach len mŕtvymi technológiami a inertnými materiálmi.

Problematika adekvátneho rozvoja súvisí s niekoľkými oblasťami. Pretože v prvom rade ide o oblasť ľudských zdrojov, strategické ciele musia smerovať k tomu, čo je pre bezproblémovú činnosť inštitúcie zásadné a nevyhnutné. Je to IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE, ale z rovnakého dôvodu aj OBRAZ SOCIÁLNEJ POISŤOVNE A JEJ DÔVERYHODNOSŤ, ktoré spoluutvárajú pracovné prostredie a podmienky na stotožnenie sa zamestnancov s inštitúciou.  Osobitným strategickým cieľom smerujúcim dovnútra organizácie je ROZVOJ  ĽUDSKÝCH ZDROJOV, KVALITY PRACOVNÉHO ŽIVOTA  A INŠTITÚCIE.

4.3.2.1. Súčasný stav 

Sociálna poisťovňa  počas celej svojej doterajšej existencie rástla spolu s úlohami ktoré musela zo zákona vykonávať, často v náročných podmienkach. Postupne boli profilovaní zamestnanci ústredia a pobočiek s cieľom zvyšovať ich adaptabilitu, zdokonaľovať zručnosti a zvyšovať  kvalifikáciu. Kvalifikačná štruktúra zamestnancov sa postupne prispôsobovala charakteru zabezpečovaných úloh a to aj vďaka orientácii inštitúcie na ďalšie vzdelávanie,  zvyšovanie kvalifikácie svojich zamestnancov a ich prednostné využívanie pri riešení úloh inštitúcie, najmä v oblasti budovania informačného systému. Vybudovali sa tiež základy vzájomného etického vzťahu zamestnancov a zamestnávateľa a v určitých obdobiach boli vhodné podmienky aj na uplatnenie motivačných faktorov, akým bol napríklad primeraný rast miezd,  investície do sociálnej a zdravotnej starostlivosti, ktoré podporujú lojálnosť zamestnancov a a spoluvytvárajú obraz Sociálnej poisťovne ako dobrého zamestnávateľa. 

Praktické skúsenosti a informačné zdroje Sociálnej poisťovne sa musia intenzívnejšie využívať pri príprave všetkých opatrení a zmien v sociálnej sfére, aby  sa legislatíva skvalitnila v prospech oprávnených záujmov klientov, ale aj samotnej inštitúcie a v konečnom dôsledku aj v záujme štátu.  Dôsledná realizácia strategických zámerov s využitím identifikovaných faktorov rozvoja, príležitostí a ostatných nástrojov vrátane lobbingu, na presadenia sa inštitúcie v svojom prostredí, umožní toto prostredie vhodne formovať a súčasne vytvára predpoklady na pozitívny obraz Sociálnej poisťovne vo verejnosti, a tým aj spätnú väzbu potrebnú na rozvoj inštitúcie v ďalšom období.

Počas svojej existencie si Sociálna poisťovňa úsilím o riadny výkon svojich činnosti podľa platnej právnej úpravy súčasne vytvárala rozvojový potenciál, ktorý jej umožňuje zvyšovať už dosiahnutú úroveň a odstraňovať nedostatky vo všetkých prioritných oblastiach jej strategického záujmu. V oblasti ľudských zdrojov je potrebné prekonať doterajší stav nedostatočnej dynamiky rastu motivačných nástrojov a posilniť ich napojenie na zásluhovosť. Problémom je aj  vysoké pracovné zaťaženie zamestnancov, vysoký podiel operatívy a napätosť termínov vyvolaná častými zmenami legislatívy a nereálne stanovenými termínmi nadobudnutia   platnosti a účinnosti jednotlivých zákonov. Tento stav vedie k zmenšovaniu reálnych možností na zvyšovanie kvalifikácie zamestnancov a  rozvoj odborných a riadiacich zručností časti vedúcich zamestnancov, zvyšuje riziko straty kľúčových zamestnancov a sťažuje získavanie nových a stabilizáciu súčasných zamestnancov.  Rezervy sú aj v rozsahu a kvalite vertikálnej a horizontálnej komunikácie, čo má o. i. priamy vplyv aj na rozsah a spôsob participácie zamestnancov rôznych úrovní riadenia pri riešení vecných problémov a hľadaní spôsobov rozvoja inštitúcie. Dedičstvom minulosti je aj odborová rozštiepenosť inštitúcie a málo účinné kolektívne vyjednávanie. Možnosti zlepšenia sú i v oblasti zlaďovania organizačnej a procesnej štruktúry inštitúcie a v zlepšovaní umiestnenia útvarov.

Pre Sociálnu poisťovňu nebol stav prostredia v ktorom vykonávala svoje činnosti optimálny a napriek určitým parciálnym zlepšeniam tento stav nemožno za optimálny považovať ani teraz.  Pozícia Sociálnej poisťovne sa výrazne posilnila postavením jej generálneho riaditeľa vo vzťahu k vláde, napriek tomu pretrváva závislé postavenie inštitúcie vo vzťahu k štátu a hrozba ohraničenia jej verejnoprávnosti a zmenšovania  významu inštitúcie zmenou rozsahu jej pôsobnosti.  Pre oblasť sociálneho poistenia je charakteristická právna nestabilita, časté zmeny v prijatých zákonoch, ktoré si vynucuje každodenná prax, ako aj zavádzanie právnych úprav v krátkom časovom úseku a nedostatočná prípravná doba potrebná na aplikáciu legislatívnych zmien od ich schválenia po nadobudnutie účinnosti. Jednou z príčin tohto stavu je aj nízka akceptácia legislatívnych návrhov Sociálnej poisťovne a jeho dôsledkom je nevhodný legislatívny rámec na výkon činností. Z toho vyplývajú nadmerné požiadavky na činnosť inštitúcie, pribúdanie nových činnosti nezabezpečených adekvátnymi zdrojmi a neodborné zásahy do činnosti Sociálnej poisťovne. Následkom je množstvo nových, náročných úloh riešených v časovej tiesni a bez podpory po personálnej, informatickej a materiálnej stránke. Výsledkom je často negatívna publicita a zlý obraz Sociálnej poisťovne u svojich klientov a vo verejnosti, ale aj ohrozená funkčnosť útvarov spôsobená návalom príslušnej agendy.

4.3.2.2. Vízia 

Naplnením svojich strategických cieľov má Sociálnej poisťovne možnosť stať sa modernou verejnoprávnou inštitúciou, s význačnou a unikátnou pozíciou v systéme sociálneho poistenia Slovenskej republiky, ktorej obraz, vytvorený dôsledným aplikovaním jej uznávaných hodnôt, pozitívne vnímajú jej klienti a široká verejnosť. Sociálna poisťovňa bude inštitúciou vytvárajúcou svojim zamestnancom  optimálne pracovné prostredie, podmienky na ich osobnostný rast a vzdelávanie. Ako odmenu za kvalitné pracovné výkony bude svojim zamestnancom poskytovať adekvátne, nadpriemerné ohodnotenie spolu s primeranou garanciou ich sociálnych istôt.

4.3.2.3. Strategický cieľ č. 1 – IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE

Strategický cieľ IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE predstavuje dôsledné uplatňovanie etického kódexu  Sociálnej poisťovne a súvisiacich interných dokumentov, najmä na uplatňovanie etiky zamestnancov vo vzťahu ku klientovi a k Sociálnej poisťovni, v súlade so stanovenými, uznávanými hodnotami inštitúcie. Tento strategický cieľ znamená tiež  vytvorenie podmienok na lojálnosť zamestnancov voči Sociálnej poisťovni, nevyhnutných na vznik corporate identity a vytvárajúcich z organizácie zomknutý celok, ktorý vedome a zodpovedne napĺňa strategické ciele a ďalšie úlohy Sociálnej poisťovne.

4.3.2.4. Opatrenia

Opatrenie zamerné na uplatňovanie etiky zamestnancov vo vzťahu ku klientovi a k Sociálnej poisťovni má viesť k zmene "ducha organizácie". Ďalšími opatreniami sú  efektívne a systematické riadenie rozvoja ľudských zdrojov, vedenie zamestnancov, práca s ľuďmi, programy rozvoja zamestnancov v organizačno-právnej oblasti určujúcej postavenie zamestnanca v systéme riadenia a podpora rozvoja odborných predpokladov na výkon zamestnania a funkcie. Uplatňovanie etiky má tiež prispieť k vytváraniu pracovnej a sociálnej perspektívy v oblasti  personálnej (osobné a odborné predpoklady pre výkon funkcie), ako aj v motivačnej oblasti (pozitívna motivácia vo väzbe na osobné kvality).																					
Súčasťou etiky zamestnanca je aj jeho lojálnosť Sociálnej poisťovni, ktorú ovplyvňujú viaceré opatrenia materiálneho a nemateriálneho charakteru, akými sú napríklad spôsob riadenia, spôsob odmeňovania a motivácie, podmienky na rast kvalifikácie spojené so systémom odmeňovania, záujem o zamestnanca a pod. V mnohých prípadoch na proces stotožnenia sa zamestnanca s organizáciou vplývajú  subtílnejšie faktory, napríklad medziľudské vzťahy, „duch organizácie“, perspektíva rozvoja organizácie a jej súvis s perspektívou zamestnancov, stupeň participácie zamestnancov na ovplyvňovaní chodu organizácie a pod. Na prekonanie rôznych, pre organizáciu náročných, ba niekedy až krízových situácií je najcennejším kapitálom lojálny zamestnanec. Táto skôr charakterová črta zamestnancov nie je v súčasných sociálno-ekonomických podmienkach Slovenskej republiky vo všeobecnosti, a ani v Sociálnej poisťovni náležite doceňovaná a stimulovaná. Preto z hľadiska plnenia náročných strategických cieľov je žiaduce príjmať aj ďalšie opatrenia vytvárajúce na jej formovanie adekvátne podmienky.  

4.3.2.5. Strategický cieľ č. 2 – OBRAZ A DÔVERYHODNOSŤ SOCIÁLNEJ POISŤOVNE

Strategický cieľ OBRAZ SOCIÁLNEJ POISŤOVNE A JEJ DÔVERYHODNOSŤ sleduje vytváranie pravdivého obrazu Sociálnej poisťovne v masovokomunikačných prostriedkoch, aby bolo možné postupne dosiahnuť kladný vzťah klientov a širšej verejnosti k Sociálnej poisťovni. Strategickým záujmom Sociálnej poisťovne je mať dobrý vzťah so svojimi klientmi a jedným zo spôsobov jeho vytvorenia je transparentná a pravdivá medializácia okolností súvisiacich s výkonom jej činnosti.     

4.3.2.6. Opatrenia

Pravdivý obraz Sociálnej poisťovne v masovokomunikačných prostriedkoch sa bude dosahovať viacerými postupmi. Medzi ne budú patriť najmä im poskytované informácie aj o úspechoch  a kladných ohlasoch klientov na činnosť Sociálnej poisťovne, mediálna operatívnosť, okamžité reakcie na negatívne vystúpenia, prípadne články, ktoré sú neodborné a nepravdivé a zhoršujú imidž Sociálnej poisťovne v očiach verejnosti. Tieto postupy bude uplatňovať ústredie voči masovokomunikačným prostriedkom s celoslovenskou pôsobnosťou a pobočky Sociálnej poisťovne v prípade negatívnych a nepravdivých správ v regionálnych masovokomunikačných prostriedkoch. 

Sociálna poisťovňa bude rýchlo a vnútorne koordinovane reagovať na žiadosti masovokomunikačných prostriedkov o informácie súvisiace s činnosťou a so službami poisťovne. Dôraz však bude na zlepšovaní obrazu Sociálnej poisťovne prostredníctvom aktívnej mediálnej politiky. Tá bude zameraná na informovanie  verejnosti o produktoch poisťovne, o postupoch pri vybavovaní podaní klientov, o výsledkoch činnosti a o zámeroch poisťovne, podmienkach práce v nej, ako aj na pravidelné informovanie o zmenách zákonov týkajúcich sa pôsobnosti poisťovne a poskytovanie noviniek, resp. aktuálnych informácií.  Na informovanie využije poisťovňa priamo masovokomunikačné prostriedky (podklady, články, rozhovory, účinkovanie v živých reláciách), svoju internetovú stránku, tlačové správy, bežné propagačné materiály (bulletiny, letáky) a informačné e-maily.		

Kladný vzťah klientov k Sociálnej poisťovni budú v  rozhodujúcej miere závisieť najmä od dobrej kvality individuálnych služieb jednotlivým klientom pri ich osobnom styku so zamestnancami poisťovne a vo vzťahu k všetkým klientom a širšej verejnosti od dobrého mediálneho obrazu Sociálnej poisťovne. Mediálny obraz pritom tvorí pozadie na vnímanie poisťovne klientmi, ktoré bude moderovať ich osobné skúsenosti. V záujme zlepšenia kvality individuálnych, resp. skupinových služieb klientom bude mediálna politika poisťovne naďalej využívať o. i. aj pravidelné poradenské rubriky v printových celoslovensky vychádzajúcich masovokomunikačných prostriedkoch a poskytovanie vybraných informácií pobočkám poisťovne určených na ďalšie zverejnenie v regionálnych masovokomunikačných prostriedkoch alebo prostredníctvom vývesných tabúľ v pobočkách.	 		

4.3.2.7. Strategický cieľ č. 3 – ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE

Strategický cieľ ROZVOJ  ĽUDSKÝCH ZDROJOV, KVALITY PRACOVNÉHO ŽIVOTA  A INŠTITÚCIE má rozhodujúci význam pre spôsob a kvalitu výkonu činnosti Sociálnej poisťovne, ako aj na implementáciu stratégie Sociálnej poisťovne. Jeho naplnenie si vyžaduje stále zlaďovanie požiadaviek na kvalifikačnú štruktúru potrebnú na výkon činnosti Sociálnej poisťovne s disponibilnými ľudskými zdrojmi a zvyšovanie kvality pracovnej sily. K tomuto cieľu smeruje aj zvyšovanie kvality pracovného prostredia Sociálnej poisťovne potrebnej na požadovaný výkon vo vzťahu k  požadovaným vedomostiam, zručnostiam, objemu práce, pracovnému času a záujmu o potreby zamestnanca. Požadovanú vysokú úroveň pracovných výkonov zamestnancov musí podporovať racionálny, objektívny a účinný systém motivácie, odmeňovania a funkčného postupu a sociálno-ekonomické zázemie vytvorené prostredníctvom garancie a upevnenia sociálnych istôt zamestnancov Sociálnej poisťovne.

Prierezová oblasť rozvoja inštitúcie je na rozdiel od postupov orientovaných na rozvoj ľudských zdrojov zameraná na špecifické nemateriálne, ale aj niektoré materiálne podmienky prostredia pre činnosť ľudských zdrojov. Viaceré jej postupy sú v súvislosti s finančnými a ďalšími stránkami uvedené aj v iných prioritných oblastiach.

4.3.2.8. Opatrenia

Optimalizácia kvalifikačnej štruktúry a kvalifikácie zamestnancov potrebných na výkon činnosti Sociálnej poisťovne s disponibilnými ľudskými zdrojmi, zvyšovanie kvality pracovnej sily v záujme zvýšenia efektívnosti výkonu činnosti Sociálnej poisťovne a jej adaptability na nové požiadavky a zmeny a  vytvorenie podmienok pre pracovný a osobný rozvoj každého zamestnanca sú podmienené riešením samostatného, širokého komplexu postupov a úloh zameraných na jednotlivé špecifické problémové podokruhy. 

Medzi tieto úlohy patrí sústavné zabezpečovanie potrebnej  kvalifikačnej štruktúry pre organizačné útvary a zlaďovanie kvalifikácie zamestnancov so špecifickými, zdôvodnenými požiadavkami útvarov. Ďalšou z ciest je podpora osobného rozvoja a flexibility zamestnancov motivovaným zvyšovaním ich odbornej kvalifikácie. Na to sa využije forma školení, seminárov, špecializovaných tréningov (napríklad diskusné sústredenia posudkových lekárov, získanie odbornej spôsobilosti špecializáciou  z posudkového lekárstva a získanie  licencie na výkon lekárskej posudkovej činnosti), ako aj vzdelávacie  programy pre jednotlivé skupiny zamestnancov vytvorené Sociálnou poisťovňou. Súčasťou opatrení je vybudovanie priebežne aktualizovaného systému personálnych rezerv.  

Pokračovať  bude aj osvedčená a ekonomicky efektívna forma podpory rastu  odbornej kvalifikácie zamestnancov prostredníctvom odborného vzdelávania, ktoré bude  zabezpečovať lektorský zbor Sociálnej poisťovne. Hlavný dôraz bude na odbornom vzdelávaní zamestnancov sekcie dôchodkového poistenia (dávkový referent, dávkový aprobant), ale dôležité budú aj všetky ďalšie pracovné pozície s potrebou odborného vzdelávania. Na to nadväzuje zámer vybudovať edukačné centrum s regionálnou pôsobnosťou – Inštitút vzdelávania Sociálnej poisťovne. 

Kľúčový význam pre zvyšovanie kvality pracovnej sily má permanentné a cielené vzdelávanie zamestnancov Sociálnej poisťovne. Z hľadiska dosiahnutia potrebnej úrovne riadenia útvarov bude zabezpečené nepretržité manažérske vzdelávanie pre vrcholový a pre stredný manažment so zameraním na profesionálnu komunikáciu, plánovanie, stanovovanie cieľov, delegovanie úloh, vedenie porád, riadenie času a na ďalšie zručnosti manažéra. Na základe vytvorenia metodiky interného vzdelávania zamestnancov Sociálnej poisťovne elektronickou formou bude pripravený katalóg vzdelávacích modulov pre kurzy elektronicky distribuovaného vzdelávania jednotlivých skupín zamestnancov samoštúdiom (e-learning) ako základ pre. vytvorenie informačného  systému  riadeného vzdelávania  a sebavzdelávania. Formou e-learningu sa na vzdelávanie jednotlivých skupín zamestnancov Sociálnej poisťovne zavedie systém na riadenie výučby LMS (learning management system) a systém ASP (application service providing).

Ďalším spôsobom na dosiahnutie tohto strategického cieľa je zvyšovanie počítačovej gramotnosti zamestnancov, aby sa u nich vytvoril štandard základných zručností pri práci s počítačom a znalosti IT v súlade so systémom ECDL a následnou certifikáciou jednotlivých skupín zamestnancov Sociálnej poisťovne v rámci jednotlivých modulov systému ECDL. Organizovať sa bude i vzdelávanie zamestnancov Sociálnej poisťovne nevyhnutné na prácu prvého kontaktu, ktorému z hľadiska očakávaných výsledkov bude predchádzať spracovanie štandardov prvého kontaktu. Súčasťou týchto opatrení je tiež prehlbovanie jazykových znalostí určených zamestnancov a stála príprava určených skupín zamestnancov na výkon činnosti v rámci EÚ. Sociálna poisťovňa bude podporovať zvyšovanie kvalifikácie zamestnancov formou špecializovaného štúdia na vysokých školách v oblasti práva sociálneho zabezpečenia a v ďalších odboroch podľa svojich potrieb. 

K zníženiu fluktuácie kvalifikovaných zamestnancov s praxou, ktorí odchádzajú zo Sociálnej poisťovne, ako aj k zvýšeniu záujmu absolventov stredných a vysokých škôl o prácu v Sociálnej poisťovni  by malo prispieť vytvorenie komplexného kritériálneho systému periodického hodnotenia výkonu zamestnancov a systému budovania osobnej profesijnej kariéry v rámci Sociálnej poisťovne. Tieto systémy budú priamo naviazané na produktivitu, kvalitu práce a pracovné hodnotenie a s prihliadnutím na systém ohodnotenia zamestnancov na úrovni obdobných inštitúcií. K získaniu nových a udržaniu kvalifikovaných zamestnancov by malo prispieť aj  ďalšie rozvíjanie komplexného motivačného systému založeného na prepojení hmotných a nehmotných stimulov, ktorý má motivovať jednotlivé skupiny zamestnancov, a opatrenia v personálnej, sociálnej, mzdovej a  v iných oblastiach zamerané prednostne na stabilizáciu určených kategórií zamestnancov.

Systém motivácie a profesijnej kariéry, t. j. systém odmeňovania a funkčného postupu sa s cieľom zefektívniť výkon pracovných činnosti zamestnancov zameria na vypracovanie a zavedenie účinného motivačného systému pre zamestnancov, vrátane objektívneho systému odmeňovania a funkčného postupu zamestnancov založeného na profesijných kvalitách a dosahovaných výsledkoch. Dôraz sa bude klásť na zabezpečenie účinnosti a efektívnosti motivácie vedúcich a ostatných zamestnancov na vysokú pracovnú výkonnosť, produktivitu práce a na ich účasti na sústavnom  zlepšovaní procesov. Motivácia zamestnancov si vyžiada dôsledné uplatňovanie už existujúcich systémov a  dobudovanie ďalších  systémov riadenia ľudských zdrojov akými sú:
•	elektronizácia údajov pri riadení ľudských zdrojov,
•	kompetenčné modely na jednotlivé pracovné pozície,
•	systém prideľovania pracovných prostriedkov na jednotlivé pracovné miesto,
•	motivačný mzdový poriadok,
•	systém kariérového postupu,
•	systém hodnotenia pracovného výkonu, 
•	systém vzdelávania.

Garancia a posilnenie sociálnych istôt zamestnancov Sociálnej poisťovne je spolu s vhodnou motiváciou jedným z najvýznamnejších faktorov vytvárajúcich pozitívny vzťah zamestnanca k Sociálnej poisťovni. Vyplýva  to zo súčasných  zásadných spoločenských zmien, ktoré podporujú obmedzovanie paternalistických prístupov k zamestnancom, ktoré však na druhej strane vytvárajú v základných existenčných potrebách zamestnancov pocity neistoty. Táto neistota záporne vplýva na množstvo a kvalitu vykonanej práce a v konečnom dôsledku narušuje  vytváranie žiaducej ´corporate identity´ a podporuje fluktuačné tendencie zamestnancov, do ktorých výchovy boli neraz vložené nemalé prostriedky. 

Úlohy v tejto oblasti sa v  Sociálnej poisťovni stávajú náročnejšími úmerne s akceleráciou rastu priemernej mzdy v národnom hospodárstve,  rastom životných nákladov a úmerne podmienkam zamestnancov v iných, väčšinou súkromných firmách, ktorých agenda je  rozsahom a náročnosťou porovnateľná. Jednotlivé postupy budú pritom zamerané na zdokonaľovanie sociálnej politiky, najmä na štandardizáciu pracovných podmienok a sociálnych služieb zamestnancom ako súčasť realizácie sociálnej politiky orientovanej na zamestnancov. Vhodnými opatreniami sa zabezpečí potrebná kvalita života zamestnanca a podporí jeho lojálny vzťah k Sociálnej poisťovni, jeho profesijný a osobnostný rozvoj. Tieto prístupy budú podporované aj nástrojmi kolektívneho vyjednávania. 

S takým istým účelom a v podmienkach oddialenia odchodu do dôchodku sa budú pre všetkých zamestnancov využívať aj podporné programy na udržanie fyzického a duševného zdravia a na regeneráciu pracovnej sily. Budú to najmä antistresové programy, preventívna starostlivosť o zamestnancov, ale aj spoločné, mimopracovné stretnutia, ktoré by mali zlepšiť medziľudské vzťahy a v konečnom dôsledku aj pracovnú výkonnosť zamestnancov.										
Rozvoj inštitúcie sa v tejto oblasti zameriava najmä na okruhy problémov súvisiacich s optimalizáciou systému riadenia a kompetencií Sociálnej poisťovne. Cieľom je neustále zlepšovať spoluprácu a vzťahy medzi útvarmi pobočiek a príslušnými útvarmi ústredia Sociálnej poisťovne rozvíjaním komunikácie, cieľového prístupu a kooperatívneho prístupu k riešeniu úloh. V systéme riadenia nájdu uplatnenie a budú sa ďalej rozvíjané odborné schopnosti a praktické skúsenosti vedúcich zamestnancov a zdokonaľovať ich schopnosť analýzy, rozhodovania a hodnotenia výkonnosti. 

Materiálna stránka rozvoja infraštruktúry potrebnej pre dlhodobý rast výkonov a služieb Sociálnej poisťovne je naproti tomu orientovaná na zlepšovanie materiálno-prevádzkových podmienok potrebných na zabezpečenie optimálneho výkonu činnosti Sociálnej poisťovne, ako sú uvedené  pri finančných, prípadne aj iných strategických cieľoch. Zvyšovanie kvality pracovného prostredia Sociálnej poisťovne sa zameriava na vybavenosť pracovísk a na normatívne, resp. plánovacie aspekty pracovnej činnosti. V prvej oblasti ide o zvýšenie atraktivity zamestnania  v Sociálnej poisťovni vytváraním vhodných pracovných podmienok zamestnancov a zvyšovaním kultúry práce primeraným vybavením zamestnanca potrebnými informáciami a pracovnými pomôckami, vrátane informačno-komunikačných technológií a príslušného programového vybavenia, primeranou ochranou zdravia a bezpečnosti pri práci, zlepšením priestorovej situácie a postupnou optimalizáciou umiestnenia všetkých pracovísk vo vlastných objektoch. V druhej oblasti pôjde o zníženie rozsahu nadčasovej práce a  zabezpečenie zastupiteľnosti zamestnancov vykonávajúcich určené pracovné činnosti.

4.3.3. PRIORITNÁ OS Č.3  – FINANCIE

Na plnenie zákonom stanovených povinností, s prioritou uspokojovania zákonných nárokov klientov Sociálnej poisťovne, sú potrebné finančné zdroje. Tie sa rozdeľujú do dvoch základných okruhov (oblastí)

•	základné fondy a rezervný fond solidarity tzv. veľké financie, ktoré sú prioritne určené na výplatu dávok poistencov (klientov) Sociálnej poisťovne,

•	správny fond, tzv. malé financie, určené na zabezpečenie predmetu činnosti, na ktorý bola  Sociálna poisťovňa ako verejnoprávna inštitúcia zriadená.

Obidva finančné okruhy musia byť spravované tak, aby na jednej strane bola zabezpečená platobná schopnosť základných fondov a na druhej strane aby finančné prostriedky sústredené v správnom fonde vytvárali primerané predpoklady na zabezpečenie prevádzkyschopnosti celej inštitúcie.

4.3.3.1. Súčasný stav 

Objem finančných prostriedkov v okruhu tzv. veľkých financií sa vytvára z vybraného poistného a príspevkov na starobné dôchodkové sporenie a podľa zákona sa takto získané finančné prostriedky sústreďujú do jednotlivých fondov. Správny fond je tvorený percentuálnym podielom z poistného a má vytvárať optimálne podmienky na príjem, rozdeľovanie a výplaty plnení v okruhu tzv. veľkých financií.

Zákonom stanovená štátna záruka platobnej schopnosti základných fondov Sociálnej poisťovne spolu s plánovaným zvýšením príjmov, zlepšením výberu poistného a príspevkov na starobné dôchodkové sporenie,  úspešnejším vymáhaním pohľadávok a efektívnym hospodárením s majetkom vytvára predpoklady na uspokojovanie zákonných nárokov klientov a na zvyšovanie objemu správneho fondu, nevyhnutného pre plnenie jej strategických cieľov.

V súčasnosti sa ako závažná prekážka plnenia úloh vo finančnej oblasti javí pretrvávajúce nevýhodné právne postavenie Sociálnej poisťovne a nedostatočné právne nástroje na zvýšenie výberu poistného, príspevkov a na vymáhanie pohľadávok. Dôsledkom toho je aj trvajúca platobná nedisciplinovanosť platiteľov a rast počtu dlžníkov Sociálnej poisťovne.  K tomuto stavu prispieva aj neaktuálnosť, neúplnosť a roztrieštenosť informácií o finančných tokoch a rezervy v práci s pohľadávkami Sociálnej poisťovne. 

Kľúčové podmienky zabezpečenia bezproblémového fungovania všetkých poistných systémov spravovaných Sociálnou poisťovňou, osobitne udržateľnosti dôchodkového systému, najmä vybilancovanosť zdrojov základných fondov a ich správa, ale aj podmienky realizácie stratégie Sociálnej poisťovne z finančných prostriedkov správneho fondu,  sú v koncentrovanej podobe premietnuté do strategického cieľa ktorým je  zabezpečenie PLATOBNEJ SCHOPNOSTI POISTNÝCH FONDOV. Tento cieľ sleduje maximalizáciu finančných prostriedkov okruhu veľkých financií. Maximalizáciu využitia objemu disponibilných finančných prostriedkov správneho fondu, určených pre výkon činnosti a na prevádzku Sociálnej poisťovne, sleduje strategický cieľ orientovaný na FINANČNÚ A PREVÁDZKOVÚ EFEKTÍVNOSŤ činnosti Sociálnej poisťovne. Ide pritom o dva relatívne samostatné, ale vzájomne úzko prepojené strategické ciele. Naplnenie týchto strategických cieľov si vyžaduje zásadným spôsobom zmeniť finančné riadenie inštitúcie, v ktorom  dominantnú úlohu budú mať finančné toky.

4.3.3.2. Vízia 

Víziou Sociálnej poisťovne v oblasti financií je dosiahnuť reálne maximálne možný prílev finančných prostriedkov potrebných na naplnenie zákonných nárokov klientov,  na optimálnu prevádzku a ďalší rozvoj inštitúcie. Stane sa tak najmä zvýšením výberu poistného, príspevkov, efektívnym hospodárením so zverenými prostriedkami ako aj optimálnymi inštitucionálnymi zmenami v oblasti sociálneho poistenia.

4.3.3.3. Strategický cieľ č. 1 – PLATOBNÁ SCHOPNOSŤ POISTNÝCH FONDOV

Strategický cieľ PLATOBNÁ SCHOPNOSŤ POISTNÝCH FONDOV  je zameraný na zvýšenie objemu finančných prostriedkov v jednotlivých fondoch, vrátane správneho fondu Sociálnej poisťovne. Dostatočný objem financií je základným predpokladom na uspokojovanie zákonných nárokov klientov a pre ďalší rozvoj Sociálnej poisťovne. Vo vzťahu k štátnemu rozpočtu je to snaha minimalizovať potrebu dotácíí štátu na zachovanie platobnej schopnosti Sociálnej poisťovne.

4.3.3.4. Opatrenia

Zlepšenie výberu poistného a príspevkov na starobné dôchodkové sporenie   a úspešnosti vymáhania pohľadávok je stála úloha, ktorej výsledky majú priamy vplyv na sociálnu sféru v pôsobnosti Sociálnej poisťovne a aj na podmienky výkonu sociálneho poistenia. Je zameraná na koordinovanie a  zintenzívnenie výberu poistného, príspevkov a  na vymáhanie pohľadávok individuálnym prístupom k dlžníkom. Ďalším opatrením je spolupráca Sociálnej poisťovne s tvorcami legislatívy na vytváraní legislatívneho prostredia napomáhajúceho lepšiemu zabezpečovaniu platobnej schopnosti základných fondov.

Cieľom Sociálnej poisťovne je zvýšiť ukazovateľ úspešnosti výberu poistného a príspevkov do roku 2010 na 97,5 %. Za týmto účelom Sociálna poisťovňa zosilní osobný, telefonický, elektronický a písomný kontakt s odvádzateľmi poistného a príspevkov, ktorým bude upozorňovať na ich nezaplatenie, na nepredloženie dokladov vo veciach výberu poistného a príspevkov a pod. Jedným z predpokladov na dosiahnutie cieľa zvýšenia ukazovateľa úspešnosti výberu poistného je aj vytvorenie legislatívnych podmienok na posilnenie právneho postavenia Sociálnej poisťovne pri vymáhaní pohľadávok. Ako ďalší prostriedok na zlepšenie výberu poistného a príspevkov bude Sociálna poisťovňa v každom prípade podozrenia zo spáchania trestného činu neodvedenia poistného podávať podnety  v zmysle § 277 Trestného zákona.

Neoddeliteľnou súčasťou zlepšenia výberu poistného a príspevkov je tiež úspešné vymáhanie pohľadávok. V tejto súvislosti sa zintenzívnia aktivity Sociálnej poisťovne na minimalizovanie nárastu nových pohľadávok, predovšetkým zintenzívnením osobného kontaktu zamestnancov Sociálnej poisťovne s dlžníkmi, pričom inštitút postúpenia pohľadávok sa využije predovšetkým pri dlhodobých pohľadávkach. Východiskom pre definovanie ďalších opatrení v tejto oblasti bude tiež sústavná analýza portfólia pohľadávok Sociálnej poisťovne a účinnosti právnych nástrojov ich vymáhania, ako aj sledovanie platobnej disciplíny platiteľov a ich následná kategorizácia a diferencovaný prístup s podporou informačného systému.

Je potrebné zdôrazniť, že aj v prípade dosiahnutia 100%-nej úspešnosti výberu poistného by sa nezabezpečila solventnosť Sociálnej poisťovne v dôchodkovom poistení. Na riešenie tejto situácie budú potrebné aj viaceré legislatívne zmeny. V tomto smere Sociálna poisťovňa vyvíja a naďalej bude vyvíjať v spolupráci s Ministerstvom práce, sociálnych vecí a rodiny SR úsilie o presadenie adekvátnych úprav príslušných právnych predpisov.

4.3.3.5. Strategický cieľ č. 2 – FINANČNÁ A PREVÁDZKOVÁ EFEKTÍVNOSŤ

Strategický cieľ orientovaný na sústavné zvyšovanie FINANČNEJ A PREVÁDZKOVEJ EFEKTÍVNOSTI činnosti Sociálnej poisťovne smeruje k optimalizácii nákladov na správu a výkon činnosti zabezpečovaných Sociálnou poisťovňou. Prostriedkom na jeho dosiahnutie bude sústavná analýza stavu a efektívnosti hospodárenia a vytvorenie integrovaného systému správy finančných tokov. 

4.3.3.6. Opatrenia

Optimalizácia nákladov na správu a výkon činnosti je ako prierezová úloha zameraná najmä na priority a optimalizáciu rozdelenia  prostriedkov vynakladaných na správne činnosti v súlade so strategickými cieľmi Sociálnej poisťovne a následné určenie optimálneho rozsahu prostriedkov pre jednotlivé organizačné útvary. Sem patrí aj  stanovenie optimálneho rozdelenia prostriedkov medzi ústredie Sociálnej poisťovne a  pobočky, ktoré úplne rešpektuje ich vecnú pôsobnosť a rozsah ich činností. 

K optimalizácii nákladov z dlhodobého hľadiska prispeje okrem iných racionalizačných, organizačných, úsporných a ďalších opatrení aj efektívna investičná činnosť prispievajúca k definitívnemu riešeniu súčasných priestorových, lokalizačných a kapacitných  problémov. Snahou bude tiež výrazne  znížiť náklady na vývoj a údržbu aplikačného programového vybavenia postupným prechodom na optimálnu kombináciu vlastných a externých riešiteľských kapacít.	

Systém sústavnej analýzy stavu a efektívnosti hospodárenia bude o. i. zabezpečovať tvorbu a rozpis rozpočtu správneho fondu a operatívny režim vnútorných rozpočtových opatrení  v súlade so strategickými cieľmi Sociálnej poisťovne. Pozornosť sa ďalej sústredí na preukazovanie opodstatnenosti investícií, vyhodnocovanie nákladov a ich efektívnosti porovnávaním s príslušnými  normatívami, ako aj na systematické prehodnocovanie požiadaviek na správny fond a  zmluvných vzťahov s ohľadom na ich súlad so strategickými cieľmi Sociálnej poisťovne, prioritu, účelnosť a efektívnosť.  

Integrovaný systém správy finančných tokov sa zabezpečí  implementáciou komplexného systému finančného riadenia na báze centralizovaného účtovného systému. Prvá etapa implementácie jadra tohto systému sa už začala. V ďalších etapách sa budú integrovať príslušné produkčné informačné systémy so systémom účtovníctva,  aby sa zlepšilo finančné riadenie inštitúcie. Súčasne sa tým  vytvoria podmienky aj na optimalizáciu integrácie Sociálnej poisťovne do systému Štátnej pokladnice. V tejto súvislosti pôjde najmä o prepojenie produkčných informačných systémov Sociálnej poisťovne na platobný a zúčtovací styk so Štátnou  pokladnicou a ich vzájomnú optimalizáciu. Okrem integrácie systémov Sociálnej poisťovne so systémom Štátnej pokladnice bude Sociálna poisťovňa spolupracovať s Ministerstvom financií SR, prípadne tiež s Daňovým riaditeľstvom SR na analýzach a opatreniach smerujúcich k účelnej integrácii informačných systémov týchto subjektov vo väzbe na zámer budúceho zjednotenia daní, ciel a odvodov.

Zavedenie eura v podmienkach Sociálnej poisťovne zasiahne celú oblasť financovania. Príprava prechodu na euro musí vytvoriť podmienky na čo najplynulejší prechod z financovania v slovenských korunách na financovanie v eurách. V  správnom fonde bude potrebné zabezpečiť prostriedky na financovanie všetkých aktivít súvisiacich s touto prioritou. Predpokladajú sa zvýšené náklady na úpravu systémov podporujúcich výber poistného a príspevkov, konanie o dávkach a výplatu dávok, ako aj úpravu systémov na evidenciu a správu majetku, úpravu vyhotovovaných výstupov, rozhodnutí a pod.

4.3.4. PRIORITNÁ OS Č.4 – VNÚTORNÉ PROCESY

Kvalita a previazanosť vnútorných procesov v rozhodujúcej miere určuje spôsob činnosti inštitúcie. Dosahovanie jednotlivých strategických cieľov je podmienené optimálnym fungovaním procesov a ich vzájomným zladením. V tejto prioritnej osi je ako samostatný, prierezový strategický cieľ zaradená aj informačná podpora výkonu činnosti Sociálnej poisťovne. Z metodického hľadiska ide o samostatnú tematickú  oblasť,  svojou štruktúrou analogickú so štruktúrou stratégie celej inštitúcie. Z tohto dôvodu sa popis  tohto strategického cieľa svojím obsahom líši od popisu ostatných strategických cieľov a obsahuje aj informácie o vzťahu informatickej podpory k jednotlivým prioritným osiam stratégie.

4.3.4.1. Súčasný stav 

Takmer všetky činnosti Sociálnej poisťovne majú procesný charakter. Poznanie a popis procesov sú súčasne východiskom pre projektovanie ich informačnej podpory a na optimalizáciu ich zdrojového zabezpečenia.  Pre jednotlivé oblasti činnosti Sociálnej poisťovne existujú parciálne popisy vybraných procesov, chýba však komplexný procesný model činností celej inštitúcie, preto nemožno hovoriť o jej optimálnom fungovaní a o efektívnom priradení zdrojov procesom. Tento stav sa negatívne prejavuje aj v oblasti informačnej podpory jednotlivých procesov pri tvorbe nového aplikačného programového vybavenia, ako aj pri zmenách existujúcich informačných systémov a  programov. V prípade častých legislatívnych zmien a veľmi krátkych lehôt na zmeny procesov a na zabezpečenie potrebnej informačnej podpory rastie potreba vypracovať takýto procesný model a metódami  rekonštrukcie procesov posúdiť procesy súčasného stavu a navrhnúť procesy budúceho stavu.  

4.3.4.2. Vízia 

Víziou Sociálnej poisťovne je stať sa modernou verejnoprávnou inštitúciou, ktorá s využitím moderných princípov organizácie, riadenia a informačno-komunikačných technológií efektívne vykonáva pre svojich klientov sociálne poistenie. Táto činnosť je vykonávaná na základe optimálnych, previazaných a zdrojovo zabezpečených procesov budúceho stavu. 

V oblasti vnútroných procesov sú vytýčené strategické ciele prierezového charakteru, ktoré ovplyvňujú procesy v celej inštitúcii. Súčasne je možné zamerať sa na procesy v niektorých špecifických vecných oblastiach. Na základe analýzy súčasného stavu v oblasti vnútorných procesov bol preto ako prierezový strategický cieľ špecifikovaný ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ POISŤOVNE a strategický cieľ OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE.

Špecifickým cieľom, dôležitým na dosiahnutie ostatných strategických cieľov Sociálnej poisťovne, je KONTROLNÁ ČINNOSŤ a strategický cieľ BEZPEČNOSŤ SOCIÁLNEJ POISŤOVNE A  IS SP. 

4.3.4.3. Strategický cieľ č. 1 – ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE

Strategický cieľ ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE má v sústave strategických cieľov osobitné postavenie nielen vďaka kľúčovému významu informatickej podpory výkonu činnosti, ale aj vďaka svojej vnútornej komplexnosti, ktorá ho z tohto hľadiska stavia na úroveň inštitúcie.

Úlohou informatickej podpory je v maximálne možnej miere zabezpečiť efektívnu podporu dosahovania strategických cieľov Sociálnej poisťovne a ďalších súvisiacich procesov prostriedkami informačných a komunikačných technológií a formou IT služieb. Ťažiskové oblasti výkonu činnosti Sociálnej poisťovne sú konanie o dávkach a výplata dávok v jednotlivých druhoch poistenia (dôchodkového, nemocenského, úrazového poistenia, poistenia v nezamestnanosti a garančného poistenia), výber poistného a príspevkov, postupovanie príspevkov na starobné dôchodkové sporenie a výkon lekárskej posudkovej činnosti. Ďalšie dôležité úlohy vyplývajú pre Sociálnej poisťovni z integrácie v rámci Národnej stratégie informatizácie verejnej správy a z integrácie Slovenska do EÚ, kde sa v súčasnosti realizuje výmena informácií o migrujúcich zamestnancoch prostredníctvom e-formulárov. 

Pri informačnej podpore výkonu činnosti Sociálnej poisťovne bude dôležitá najmä integrácia na úrovni dát a aplikácií, zvýšenie efektívnosti spracúvania informácií o klientoch, elektronickú komunikáciu, bezpečnosť IS SP, centralizáciu a elektronizáciu informatickej podpory ekonomických a administratívnych procesov. 

Hlavným cieľom rozvoja informačného systému Sociálnej poisťovne je vytvorenie efektívneho systému na spracovanie informácií a potrebných služieb a  využitie informačných a komunikačných technológií vo vzťahu ku klientom a k správe samotnej Sociálnej poisťovne. Pri stanovení strategických spôsobov a postupov sa pritom vychádza zo súčasného stavu, ktorý je charakteristický tým, že:
•	IS SP je funkčný, tvorí ho komplex špecifických riešení postavených na rozsiahlej báze informačných a komunikačných technológií. Prevádzka systému je spojená s výkonom širokej škály špecializovaných a kvalifikovaných služieb. Informatická podpora je v súčasnosti poskytovaná  cca 5 000 interným a  45 000 externým používateľom (najmä zamestnávatelia a dôchodkové správcovské spoločnosti). 
•	Súčasný IS SP je komplex agendovo orientovaných aplikačných riešení, ktoré sú za účelom nevyhnutnej výmeny údajov prepájané systémom dátových rozhraní (komunikácia typu zdrojový systém cieľový systém). Rôznorodosť nasadených technológií a programového vybavenia je ovplyvnená technickou infraštruktúrou a použitými vývojovými nástrojmi. V súčasnom stave nie je schopný dlhodobo podporovať stratégiu v oblastiach pružného zavádzania zmien, integrácie v rámci medzirezortnej a medzinárodnej integrácie a zefektívnenia vnútorných procesov.  
•	Charakter, obsah a rozsah údajovej základne v značnej miere kopíruje agendovú orientáciu aplikačných riešení, t. j. každý systém má vlastnú údajovú základňu s nedostatočným stupňom integrácie. 
•	Súčasné technologické prostredie má v značnej miere heterogénny charakter. Prevádzkované technické prostredie IS SP predstavujú viaceré technologické (hardvérové a softvérové) platformy s rôznou vekovou štruktúrou. Technologické prostredie nespĺňa nároky na dlhodobú udržateľnosť stabilnej a bezpečnej prevádzky a na podporu plnenia strategických zámerov.

Strategickým cieľom rozvoja IS SP je

•	racionalizovať a zvýšiť efektívnosť  výkonu hlavných činnosti SP a poskytovania služieb, zaistiť dostupnosť úplných a kvalitných informácií potrebných pre operatívne a strategické rozhodovanie využívaním metód a prostriedkov informačných a komunikačných technológií (IKT),
•	zabezpečiť vnútornú integráciu na úrovni systémov (údaje, aplikácie) a na organizačnej úrovni (procesy, užívatelia), 
•	zabezpečiť vonkajšiu integráciu a požadovanú úroveň komunikácie v rámci verejnej a štátnej správy, ako i administratívnych štruktúr Európskej únie (koordinácia systémov), 
•	zabezpečiť prístup klientov Sociálnej poisťovne k aktuálnym informáciám zo zdrojov IS SP a podporovať ich distribúciu v elektronickej forme (informačné a poradenské služby) rozvíjaním prostredia na elektronickú komunikáciu s verejnosťou,
•	dosiahnuť modernú auditovateľnú úroveň riadenia IT služieb, zabezpečiť kontrolu kvality a dodržiavať princípy projektového riadenia,
•	profesionalizovať IT operatívne činnosti tak, aby sa znížili požiadavky na komplexnosť zabezpečovania prevádzky špecializovanými internými kapacitami a  zvýšila transparentnosť postupov a  procesov. Jedným z prístupov k profesionalizácii IT služieb je strategické využívanie využívanie vybraných služieb externých dodávateľov  (selektívny outsourcing). 

V nadväznosti na zameranie strategických cieľov Sociálnej poisťovne sú v oblasti informačnej podpory ďalej  prioritné efektívne hospodárenie so zdrojmi na rozvoj a prevádzku IS SP v oblasti obstarávania, nákladov,  využívania a motivácie vlastných riešiteľských kapacít a bezpečnosť IS SP a jeho aktív s dôrazom na ochranu osobných údajov poistencov.

Kľúčovými strategickými úlohami IS SP sú

•	Integrácia dát a aplikačných služieb
IS SP musí z pohľadu používateľa tvoriť jeden kompaktný celok bez akýchkoľvek redundancií pri vstupe dát, ich uchovávaní v údajovej základni a musí spoľahlivo pokrývať všetky potrebné procesy. Cieľom je dokončiť prechod na elektronickú formu vykonávania činností a súčasne automatizovať základné procesy Sociálnej poisťovne. 
•	Elektronizácia  komunikácie
Strategickou úlohou v rámci rozširovania elektronických komunikačných kanálov bude postupný rozvoj informačného portálu Sociálnej poisťovne ako platformy na definovanie štruktúry e-aplikácií IS SP, t. j. postupné sprístupňovanie informácií a služieb občanom a podnikateľskej sfére v elektronickej forme.

•	Elektronizácia  administratívy
Cieľom elektronizácie administratívy je budovanie eOrganizácie, zabezpečenie formalizovania všetkých vstupov a výstupov do elektronickej podoby a prenesenie ich obsahu do elektronickej štruktúry.
•	Integrácia na úrovni štátnej a verejnej správy,
Vzájomná koordinácia systémov na úrovni verejnej a štátnej správy je podmienená okrem implementácie informačno-komunikačných technológií aj prijatím príslušných právnych noriem (smerníc), ktoré budú upravovať procesy vzájomnej komunikácie medzi inštitúciami.
•	Prechod na euro
Zabezpečenie prechodu na euro je špecifickou strategickou úlohou v rámci ktorej je nevyhnutné všetky prevádzkované systémy (vrátane vstupov, výstupov, formulárov rozhodnutí a pod.) prispôsobiť definovaným podmienkam.  

4.3.4.4. Opatrenia

Dosiahnutie určených strategických cieľov a plnenie kľúčových strategických úloh bude podporovať uskutočnenie nasledujúcich opatrení, ktoré majú charakter prierezových služieb IS SP:

Implementácia centralizovaných systémov Centrálneho registra klientov (CRK) a Individuálneho účtu klientov (IUK) zabezpečí najmä
•	centralizovanú správu a evidenciu všetkých subjektov systému sociálneho poistenia (poistencov, sporiteľov, platiteľov a odvádzateľov poistného, platiteľov príspevkov, poberateľov dávok sociálneho poistenia), 
•	jednoznačnú identifikáciu subjektov prostredníctvom zavedenia a používania bezvýznamového identifikátora (SSN) automaticky generovaného systémom,
•	integráciu aplikačných služieb IS SP aj integráciu na úrovni rezortu a na medzirezortnej úrovni (štátna a verejná správa).

Zavedenie eura si vyžiada najmä
•	úpravu systémov podporujúcich konanie o dávkach a výplatu dávok sociálneho poistenia (dôchodkové poistenie, nemocenské poistenie ...),
•	úpravu systému na realizáciu jednotného výberu poistného a príspevkov v koordinácii  s budovaním daňového informačného systému a úpravu ekonomického informačného systému, (účtovníctvo, rozpočet, správa majetku, mzdy ...),
•	úpravy vyhotovovaných výstupov, rozhodnutí a pod.

Konsolidácia a integrácia údajovej základne zabezpečí najmä
•	správnosť a aktuálnosť dát spravovaných IS SP (dôsledné zavedenie pravidiel, štandardov a integritných obmedzení),
•	využívanie referenčných dátových zdrojov (registre spolupracujúcich inštitúcií štátnej a verejnej správy).

Ďalšie opatrenia predstavujú oblasti riešenia a projekty s úlohami vo väzbe na jednotlivé prioritné osi.

Vo vzťahu k prioritnej osi KLIENT je hlavným cieľom zrýchlenie a skvalitnenie vybavovania požiadaviek klientov komplexnou podporou interných procesov slúžiacich na  vybavovanie požiadaviek klientov s dôrazom na
•	zavedenie automatizovaných procesov eliminujúcich prestoje vo vybavovaní požiadaviek klienta a skracujúcich vybavovacie lehoty,
•	podporu zavedenia adresnosti a konkrétnej osobnej zodpovednosti za výkon jednotlivých činnosti,
•	proaktívnu komunikáciu s klientom pri riešení jeho problémov.

Elektronizácia komunikácie s klientmi SP sa zameria najmä na
•	transformáciu dokladovej sústavy na komunikáciu s klientom do elektronickej formy vo všetkých oblastiach výkonu (napr. evidenčný list dôchodkového poistenia, žiadosti klientov, potvrdenia, rozhodnutia a pod.).
•	úplnú elektronizáciu pri výmene dát a formulárov v rámci Európskej únie,
•	rozvoj elektronizácie komunikácie so spolupracujúcimi inštitúciami a inštitúciami, ktorým sa poskytuje súčinnosť (napr. Slovenská komora exekútorov, Štátny fond rozvoja bývania, daňové úrady, zdravotné poisťovne a pod.).

Informačné a poradenské služby klientom budú zamerané najmä na
•	sprístupnenie informácií klientom zo všetkých oblastí výkonu sociálneho poistenia (všeobecných a individuálnych) prostredníctvom služieb telefonického informačného centra (call centra) a internetového portálu, 
•	implementácia špecifickej informatickej podpory pre skvalitnenie (úplnosť, korektnosť a flexibilnosť) procesu poskytovania informácií a poradenstva v ústredí a pobočkách Sociálnej poisťovne, 
•	zriadenie informačných miest vybavených PC s prístupom k informačným zdrojom .

Informačné zabezpečenia prioritnej osi  FINANCIE sa zameria na podporu finančnej stabilizácie inštitúcie (finančné riadenie) s orientáciou najmä na
•	racionalizáciu systému výberu poistného a príspevkov, 
•	implementáciu centralizovaného informačného systému, ktorý bude  podporovať riadenie a transparentnosť finančných procesov  a ekonomiky (podpora pre automatizáciu účtovania na úrovni príjem/výdaj, správu fondov a správu pohľadávok na poistnom),
•	štatistické vyhodnocovanie a prognózy pre potreby strategického rozhodovania vrcholového manažmentu Sociálnej poisťovne.

Informačná podpora prioritnej osi VNÚTORNÉ PROCESY smeruje do jednotlivých vecných, ale aj významných prierezových oblastí výkonu činností Sociálnej poisťovne.  Je to 

dôchodkové poistenie (starobné a invalidné) v rozsahu
•	modernizácie technologického prostredia,
•	riešenia dátovej integrácie, racionalizácie a automatizácie procesov
•	racionalizácie výkonu dôchodkového poistenia a automatizácie procesov na základe analýzy pracovných postupov (nový model spracovania),
ďalej
rozširovanie, unifikácia a  komplexné nasadenie centralizovaného administratívneho informačného systému zamerané najmä na
•	založenie, aktualizácia a využívanie elektronického dávkového spisu  klienta, vrátane workflow,
•	integráciu aplikačných služieb, elektronizáciu spracovávaných dokumentov a podporu workflow pri výkone administratívnych procesov, procesov registratúry, spisovej služby a pod.,
•	unifikáciu a štandardizáciu tlačív a formulárov (prepojenie s elektronickými verziami, ktoré sú publikované na internetových/intranetových portáloch),

manažment IT služieb orientovaný na
•	postupné zavádzanie procesného riadenia na báze štandardov ITIL s cieľom zvýšiť prevádzkovú spoľahlivosť a finančnú efektívnosť,
•	zabezpečenie monitorovania dostupnosti, kvality a rozsahu aplikačných služieb poskytovaných prostredníctvom IS SP,

prevádzková stabilita a spoľahlivosť IKT zameraná najmä na
•	údržbu a rozvoj technologickej infraštruktúry
•	trvalú realizáciu úloh vyplývajúcich zo stratégie,
•	pružné zavádzanie zmien vyplývajúcich zo zmeny okolia, hlavne zo zmien legislatívy.

Vo vzťahu k prioritnej osi ROZVOJ SOCIÁLNEJ POISŤOVNE poskytne IS SP v oblasti zvyšovania kvalifikácie zamestnancov Sociálnej poisťovne  systémy na systematické doškoľovanie pracovníkov na pracoviskách s možnosťou hodnotiť ich úspešnosť a odbornú zdatnosť (e-learning).

4.3.4.5. Strategický cieľ č. 2 – OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE
	
Na dosiahnutie strategického cieľa OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE slúžia dve opatrenia. Prvé z nich –  racionalizácia a informačná podpora výkonu činností Sociálnej poisťovne – je zamerané na priebežné zlepšovanie existujúcich procesov, tzv. procesov súčasného stavu. Druhé opatrenie – reengineering (ďalej „rekonštrukcia procesov“) a alignment (previazanie) pracovných procesov sa orientuje na optimalizáciu, zásadné prehodnotenie, radikálnu rekonštrukciu systému vylepšením procesov, a komplexné previazanie procesov budúceho stavu.

4.3.4.6. Opatrenia
				
Racionalizácia a informačná podpora výkonu činnosti Sociálnej poisťovne je  zameraná na optimalizáciu počtu a náročnosti jednotlivých procesných úkonov, na ich zabezpečenie potrebnými informačnými zdrojmi tak, aby bolo možné znižovať administratívnu náročnosť výkonu sociálneho poistenia,  zrýchliť a skvalitniť vybavovanie požiadaviek klientov. 

Z jednotlivých oblastí výkonu činnosti Sociálnej poisťovne sa orientuje na oblasť dôchodkového poistenia pri posudzovaní nároku na dávku a zabezpečenie výplaty dávky, výberu poistného a príspevkov, vymáhania pohľadávok, správy a riadenia finančných tokov v podmienkach Štátnej pokladnice, účtovníctva a mzdovej agendy, správy a hospodárenia s majetkom Sociálnej poisťovne a na oblasť kontrolnej činnosti. 

Jedným zo zásadných racionalizačných opatrení, ktoré sa dotýka činnosti celej Sociálnej poisťovne, je zriadenie centrálneho registratúrneho strediska a zavedenie automatizovaného systému správy registratúry. Umožňuje používanie elektronickej formy centrálneho registratúrneho denníka, lokačného prehľadu a vyraďovacích zoznamov, ďalej plošné použitie elektronickej formy podkladov a využívanie elektronického spisu prednostne v oblasti dôchodkového poistenia, v dávkových agendách klientov, ako aj na elektronické sledovanie obehu spisu.

Racionalizačné opatrenia na podporu riadenia sa zameriavajú na zdokonalenie zásad efektívnej vnútornej a vonkajšej komunikácie Sociálnej poisťovne, zlepšenie toku informácií o úlohách a cieľoch organizácie a na podporu "corporate identity" zamestnancov Sociálnej poisťovne.  Pre výkon činnosti Sociálnej poisťovne  je dôležitý racionálny a efektívny spôsob riadenia a komunikácie medzi ústredím Sociálnej poisťovne a jej pobočkami. V porovnaní s predošlým obdobím sa pozornosť sústredí na zjednodušenie administratívnych postupov a intenzívnejšiu komunikáciu medzi ústredím Sociálnej poisťovne a pobočkami, väčšiu pozornosť a pružnejšiu reakciu organizačných útvarov ústredia Sociálnej poisťovne na problémy pobočiek. Dôležitá je aj včasná, zrozumiteľná, jednotná a komplexná metodická podpora výkonu činnosti pobočiek, ktorá je orientovaná na jeho uľahčenie a na zlepšenie služieb klientom.				

Rekonštrukcia a previazanie pracovných procesov (reengineering a alignment procesov), slúžiace na zjednodušenie jednotlivých procesov a činnosti, sa orientujú na zásadnú reorganizáciu súčasných procesov podporujúcich výkon činnosti Sociálnej poisťovne, aby sa dosiahla maximálna unifikácia a modulárnosť prierezových a unikátnych procesov v procesnom priestore a v čase. 

Previazanosť procesov a ich zdrojov, zabezpečuje okrem procesne riadenej nadväznosti príslušných procesných modulov aj ďalšie prínosy, ako je pružná reakcia na zákonné požiadavky klientov, podpora strategických cieľov Sociálnej poisťovne a skvalitňovanie ľudského potenciálu Sociálnej poisťovne. 

Postupy sa zameriavajú na zdokonalenie systému riadenia a správy Sociálnej poisťovne dôsledným využitím procesného modelu riadenia organizácie, pružnou, adaptabilnou organizačnou štruktúrou a vytvorením potrebných technicko-organizačných a motivačných podmienok. Ďalej na inventarizáciu a aktualizáciu modelov pracovných procesov súčasného stavu v jednotlivých vecných oblastiach činnosti Sociálnej poisťovne, identifikáciu hlavných a podporných procesov, procesov riadiaceho a metodického charakteru,  "aktívnych" (znalostných) a  "pasívnych" (rutinných) procesov. Zámerom je vytvoriť komplexný model procesov súčasného a budúceho stavu Sociálnej poisťovne, vrátane riadiacich procesov.  

Permanentná adaptácia procesov a štruktúry Sociálnej poisťovne na zmenu požiadaviek a podmienok na výkon jej činnosti  a následná optimalizácia procesov, činnosti a kompetencií pobočiek a organizačných útvarov ústredia Sociálnej poisťovne bude základom na priebežné zlaďovanie interných dokumentov a na tvorbu príslušných legislatívnych podnetov.

Koordinácia systémov sociálneho zabezpečenia je orientovaná na zabezpečenie výkonu činnosti pri aplikácii nariadení Európskej únie pre túto oblasť a pre oblasť bilaterálnych zmlúv o sociálnom zabezpečení. Činnosti Sociálnej poisťovne v tejto oblasti sa preto sústreďujú na zabezpečenie práv a povinností osôb, na ktoré sa vzťahuje vecný a osobný rozsah nariadení Európskej únie o koordinácii systémov sociálneho zabezpečenia. Tieto úlohy je možné realizovať len za predpokladu úzkej súčinnosti inštitúcií, ktoré vykonávajú koordináciu systémov sociálneho zabezpečenia členských štátov Európskej únie, EHP a Švajčiarska, ako aj zmluvných štátov. 

Koordinácia systémov sociálneho zabezpečenia predpokladá aktívnu účasť Sociálnej poisťovne a jej spoluprácu s nositeľmi poistenia v oblasti služieb klientom. Vyžaduje si tiež zabezpečenie organizačných, technických a personálnych podmienok na činnosť odborných útvarov pri aplikácii  nariadení Európskej únie o koordinácii systémov sociálneho zabezpečenia a pri realizácii bilaterálnych zmlúv. Bude zameraná na prípravu a metodické vedenie pri realizácii nariadení  Európskej únie súvisiacich s koordináciou, aby sa rozvíjala spolupráca  s príslušnými  inštitúciami a s orgánmi Európskej únie, ako aj vzájomná výmena skúseností pri plnení úloh sociálnej sféry. 

4.3.4.7. Strategický cieľ č. 3 – KONTROLNÁ ČINNOSŤ
								
Kontrolný systém Sociálnej poisťovne vytvára spätnú väzbu nevyhnutnú na efektívne riadenie jej činnosti a ich permanentné zosúlaďovanie s právnym stavom a s internými predpismi organizácie.  Preto sa strategický cieľ KONTROLNÁ ČINNOSŤ zameriava na efektívne  vykonávanie vonkajšej kontroly, súbežné zdokonaľovanie  systému vnútornej kontroly  a vo vzťahu k poslaniu Sociálnej poisťovne na elimináciu  nespokojnosti  klientov s výkonom činnosti vecných útvarov Sociálnej poisťovne. Významnou zmenou v organizácii a pôsobnosti kontrolných útvarov Sociálnej poisťovne je zriadenie funkcie hlavného kontrolóra. 

4.3.4.8. Opatrenia

Efektívne  vykonávanie vonkajšej kontroly bude spočívať v operatívnom výkone vonkajšej kontroly, ktorá bude vychádzať z plnenia odvodových povinností platiteľov poistného, cielených kontrolách posudzovania spôsobilosti na prácu a kontrolách dodržiavania liečebného režimu, ktoré budú nadväzovať  na výsledky ukazovateľov dočasnej pracovnej neschopnosti, a vo vytváraní technických a organizačných podmienok na skracovanie cyklov vonkajšej kontroly. 

Zdokonaľovanie systému vnútornej kontroly bude zamerané na včasnú a účinnú vnútornú kontrolu orientovanú na sledovanie dodržiavania povinností, ktoré  vyplývajú zo zákona o sociálnom poistení a z vnútorných predpisov Sociálnej poisťovne pri poskytovaní dávok. Vnútorná kontrola sa zameria na čo najobjektívnejšie posudzovanie zdravotného stavu. Využije na to svoju  recenznú činnosť a špecifickú recenziu lekárskych správ v rámci zisťovacích prehliadok a kontrolných lekárskych prehliadok a  častejšie využívanie nahrávacej zvukovej techniky so súhlasom klientov. 

Očakávaným výsledkom týchto opatrení bude vylúčenie nespokojnosti  klientov s výkonom činnosti vecných útvarov Sociálnej poisťovne. Nespokojnosť klientov sa odstráni vytvorením fungujúcich informačných tokov medzi klientom a príslušnými útvarmi Sociálnej poisťovne, ktoré budú  sledovať kontrolné útvary Sociálnej poisťovne. Kontrolné útvary budú tiež analyzovať jednotlivé druhy sťažností, spôsob ich vybavenia a spätne informovať vecné útvary, ktoré sú zdrojom nespokojnosti klientov.

4.3.4.9. Strategický cieľ č. 4 – BEZPEČNOSŤ SOCIÁLNEJ POISŤOVNE A IS SP

Strategický cieľ BEZPEČNOSŤ SOCIÁLNEJ POISŤOVNE A  IS SP integruje v sebe postupy a opatrenia na ochranu aktív Sociálnej poisťovne, ktorými sú jej majetok (vrátane informačno-komunikačných technológií), znalosti a skúsenosti inštitúcie, informácie a údaje, ktoré získava a spracúva v rámci výkonu svojich činnosti. 

Osobitný dôraz sa pritom kladie na ochranu osobných údajov poistencov a spôsoby jej organizačno-technického zabezpečenia v oblasti fyzickej bezpečnosti Sociálnej poisťovne a v oblasti informačnej bezpečnosti pri zabezpečovaní integrity komponentov a dostupnosti zdrojov Informačného systému Sociálnej poisťovne na podporu úloh Sociálnej poisťovne. 

Hoci významná časť bezpečnostnej problematiky spadá do okruhu informačnej bezpečnosti, v súlade s už vypracovanými a schválenými bezpečnostnými dokumentami, ako aj so súčasnými trendmi je z viacerých dôvodov účelné otázky bezpečnosti Sociálnej poisťovne na strategickej úrovni posudzovať komplexne, ako jeden celok.

4.3.4.10. Opatrenia

Fyzická bezpečnosť a bezpečnosť IS SP zabezpečuje ochranu aktív Sociálnej poisťovne.  Sú zamerané na zníženie zraniteľnosti aktív Sociálnej poisťovne, a to zvýšením fyzickej, personálnej a informačnej bezpečnosti, zmenou organizačnej štruktúry riadenia bezpečnosti Sociálnej poisťovne a vytvorením podmienok na zabezpečenie kontinuity funkcií Sociálnej poisťovne. 

Vychádza sa pritom z uplatňovania legislatívy Slovenskej republiky a Európskej únie, medzinárodných noriem, štandardov a postupov doporučených pre oblasť informatickej a fyzickej bezpečnosti pri tvorbe a aktualizácii bezpečnostnej stratégie Sociálnej poisťovne, bezpečnostných projektov a ich implementácii. Dôležité je  dôsledné presadzovanie bezpečnostných požiadaviek do projektov realizovaných  dodávateľským spôsobom, pri aktualizácii havarijných plánov, vrátane havarijných plánov pre IS SP a pri aktualizácii rizikovej analýzy aktív a  procesov v Sociálnej poisťovni a opatrení na ich elimináciu. Pre zabezpečenie prevádzky a pre ochranu údajov v IS SP pre prípad krízových situácií je neodkladnou úlohou vytvoriť centrum náhradného spracovania (záložné výpočtové stredisko). 

Integritu komponentov a dostupnosť zdrojov IS SP slúžiacich na plnenie úloh  Sociálnej poisťovne zabezpečia organizačné, technické a personálne opatrenia uskutočnené v súlade s Bezpečnostnou politikou informačného systému Sociálnej poisťovne, Bezpečnostnou architektúrou informačného systému Sociálnej poisťovne, Manuálom bezpečnosti informačného systému Sociálnej poisťovne a Bezpečnostným projektom na ochranu osobných údajov. 

Ďalšími opatreniami sú dokončenie realizácie projektov v oblasti autentifikácie a riadenia prístupu k zdrojom IS SP, bezpečnostného monitoringu a auditovania najdôležitejších systémov IS SP a implementácia elektronického podpisu v uzavretom systéme Informačného systému Sociálnej poisťovne.	

Sociálna poisťovňa zabezpečuje ochranu osobných údajov poistencov v súlade s príslušnými zákonmi a vnútornými predpismi. V záujme sústavného zvyšovania jej úrovne sa bude naďalej zdokonaľovať systém opatrení na ochranu osobných údajov poistencov pri ich spravovaní a pri komunikácii prostredníctvom ochrany dôležitých podsystémov a zložiek IS SP a autentifikácie prístupu klientov k jeho údajom. 

5. ZDROJE NA REALIZÁCIU STRATÉGIE

5.1 FINANČNÉ ZDROJE

Najdôležitejšou zložkou, ktorá je rozhodujúca pri realizácii činnosti je ľudský činiteľ. Objektívna a spravodlivá motivácia ľudského faktora formou odmeňovania je dôležitým prostriedkom, ktorý môže pomôcť dosiahnuť všetky strategické ciele, pričom sama je strategickým cieľom. Nároky kladené na zamestnancov Sociálnej poisťovne nie sú  v súčasnosti v súlade s úrovňou odmeňovania. Cieľom je zastaviť od roku 1999 sústavný pokles reálnej mzdy zamestnancov Sociálnej poisťovne a dosiahnuť jej postupné zvyšovanie na úroveň adekvátnu odborným a pracovným požiadavkám. Medzi dosahovaním stanovených cieľov a  odmeňovaním zamestnancov je bezprostredná súvislosť. Len dobre odmeňovaný a dostatočne motivovaný zamestnanec môže byť zárukou na dosiahnutie všetkých stanovených cieľov.

Podľa súčasných predpokladov na zabezpečovanie predmetu činnosti Sociálnej poisťovne by mali byť v nasledujúcich rokoch v správnom fonde k dispozícii takéto zdroje (v tis. Sk):

Náklady správneho fondu Sociálnej poisťovne s výhľadom do roku 2012 (v tis. Sk)			
			                            Roky	
	2006 skutočnosť	2007/**	2007/***	2008	2009	2010	2011	2012	
Tvorba správneho fondu
podľa platnej legislatívy	3 558 294	3 459 976	3 840 319	4 884 487	4 861 535	4 289 598	4 496 372	4 675 835	
									
	/*								
Nevyhnutné náklady	3 558 294	3 424 705	3 424 705	3 951 440	3 892 489	3 894 961	4 093 735	4 317 748	
Rozvoj inštitúcie	x	215 000	215 000	933 047	969 050	746 311	546 927	510 212	
Náklady celkom	x	3 639 705	3 639 705	4 884 487	4 861 535	4 641 272	4 640 662	4 827 960	
 Rozdiel (tvorba - náklady celkom)	x	-179 729	+200 614	
-	
        -    	
-351 674	
-144 290	
-152 125	

/* v tom 242 636 tis. Sk zmluvné záväzky s realizáciou v ďalšom roku 
/** schválený rozpočet
/*** očakávaná skutočnosť aktualizovaná k 18. decembru 2007

S ohľadom na predpokladané disponibilné zdroje v správnom fonde by v nasledujúcich rokoch mohli byť z prevádzkových nákladov na mzdy vyčlenené nasledovné finančné objemy (v tis. Sk): 

	Merná			Roky	
	jednotka	2 006 skutočnosť	2 007/*	2 007/**	2 008	2 009	2 010	2 011	2 012	
Náklady na mzdy	tis. Sk	1 306 327	1 314 202	1 364 228	1 576 430	1 671 041	1 771 324	1 877 579	2 003 988	
Počet zamestnancov	osoby	5 691	5 633	5 718	5 720	5 720	5 720	5 720	5 639	
Priemerná mzda	Sk	19 129	19 442	19 882	22 967	24 345	25 806	27 354	29 615	
Index rastu x 100 priemernej mzdy		x	101,64	103,94	115,52	106,00	106,00	106,00	108,00	
/* schválený rozpočet
/** očakávaná skutočnosť aktualizovaná k 18. decembru 2007

Za predpokladu naplnenia načrtnutého postupu riešenia je možné považovať rok 2010 za zlomový a nákladovosť prevádzky Sociálnej poisťovne by sa mala začať postupne stabilizovať. Od tohto roku v dôsledku racionalizácie pracovných postupov a nasadenia výkonných informačných technológií do rutinnej prevádzky, je už  možné uvažovať aj s postupným znižovaním počtu zamestnancov. Rozsah znižovania je nie možné v súčasnosti presne určiť.

V prípade postupného znižovania počtu zamestnancov by bolo možné finančné prostriedky vyčlenené na mzdy využiť v prospech postupného vyrovnávania jej klesajúcej dynamiky, ktorá sa v Sociálnej poisťovni prejavila od roku 2004. Kým v roku 2003 bola priemerná mzda v Sociálnej poisťovni vyššia oproti priemernej mzde v hospodárstve Slovenskej republiky o 13,5%, tento rozdiel sa postupne znižoval, až na úroveň 1,96% v roku 2006 a dokonca v rozpočte Sociálnej poisťovne  na rok 2007 neboli zabezpečené finančné prostriedky ani na dosiahnutie plánovanej mzdy v hospodárstve Slovenskej republiky (rozpočtom predpokladaná priemerná mzda v Sociálnej poisťovni je na úrovni 98,86% plánovanej mzdy v hospodárstve Slovenskej republiky, podľa očakávanej skutočnosti by mala dosiahnuť 99,05 %).

V nákladoch na prevádzku Sociálnej poisťovne bolo potrebné prihliadať nielen na dopady súvisiace s infláciou, ale rozpočet v najbližších rokoch zaťažia tiež  problémy neriešené v  predchádzajúcom období, predovšetkým v oblasti starostlivosti o majetok, riešenie priestorových problémov a vyššie uvedená problematika odmeňovania zamestnancov Sociálnej poisťovne. 

Nie zanedbateľný finančný dopad predstavujú aj zvýšené náklady na zabezpečenie rutinnej prevádzky novej informatickej podpory jednotlivých činností Sociálnej poisťovne. Osobitne v tejto súvislosti treba, okrem celkových nákladov potrebných na vzdelávanie a zvyšovanie kvalifikácie zamestnancov, zdôrazniť aj špecifické vzdelávacie aktivity, bez realizácie ktorých nebudú zamestnanci Sociálnej poisťovne pripravení na zvládnutie novej informatickej podpory.           

Z týchto dôvodov je obdobie do roku 2010 finančne  mimoriadne náročné a v týchto rokoch nie je možné uvažovať v Sociálnej poisťovni so znížením prevádzkových nákladov. 

PRÍLOHA.  STRATEGICKÝ KOMPLEX SOCIÁLNEJ POISŤOVNE

Poslanie 
            – prečo existujeme

Základné hodnoty 
 – čo uznávame

Vízia
– akými chceme byť

Strategické ciele
              – aké sú naše zámery

Balanced Score Card 
         – ako implementovať stratégiu

Strategická iniciatíva
             – čo potrebujeme urobiť

Osobné ciele
                              – čo urobí konkrétny zamestnanec

Strategické výstupy

Spokojnosť a uznanie klientov

Efektívne procesy

Kvalifikovaní a motivovaní zamestnanci

S
T
R
A
T
É
G
I
A

I
mp
l
eme
n
t
Á
C
I
A

Efektívne hospodárenie

PRÍLOHA.  MAPA STRATEGICKÝCH CIEĽOV SOCIÁLNEJ POISŤOVNE

K
L
I
E
N
T

   Mapa strategických cieľov Sociálnej poisťovne

Proklientská orientácia výkonu činností SP

.

F
I
N
A
N
C
I
E

PLATOBNÁ SCHOPNOSŤ POISTNÝCH FONDOV

FINANČNÁ  A PREVÁDZKOVÁ EFEKTÍVNOSŤ

V
N
Ú
T
O
R
N
É

P
R
O
C
E
S
Y

OPTIMALIZÁCIA A ZDOKONAĽOVANIE VNÚTORNÝCH PROCEDÚR SP

ROZVOJ  IS SP NA PODPORU VÝKONU ČINNOSTI  SP

bezpečnosť Sp a IS SP

R
O
Z
V
O
J

S
P

KONTROLNÁ ČINNOSŤ 

OBRAZ   A DÔVERYHODNOSŤ SP

ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE

IMPLEMENTÁCIA SÚBORU UZNÁVANÝCH HODNÔT SP

Príloha
KVANTIFIKÁCIA NÁKLADOV SPRÁVNEHO FONDU SOCIÁLNEJ POISŤOVNE  S VÝHĽADOM DO   ROKU 2012		
							v tis. Sk	
Text	                                                                                                                           	     	
 	2007	2007***)	2008	2009	2010	2011	2012	
 Tvorba správneho fondu podľa platnej legislatívy	3 459 976**)	3 840 319	
4  884 487	
4 861 535	
4 289 598	
4 496 372	
4 675 835	
 Nevyhnutné náklady								
 Na bežné výdavky súvisiace s prevádzkou	3 420 495	3 420 495	3 933 505	3 879 085	3 876 961	4 072 735	4 295 748	
 Starostlivosť o majetok jednoduchá reprodukcia								
 - kapitálové výdavky (bez stavebných akcií)	4 210	4 210	17 935	13 400	18 000	21 000	22 000	
 Spolu nevyhnutné náklady	3 424 705	3 424 705	3 951 440	3 892 485	
3 894 961
	
4 093 735
	
4 317 748
	
 Finančné prostriedky na rozvoj inštitúcie								
 Rozvoj IS SP	215 000	215 000	790 000	875 000	725 000	500 000	460 000	
 Nárast počtu zamestnancov	-	-	81	-	-	-	-	
 Mzdové prostriedky súvisiace s nárastom počtu zamestnancom	-	-	21 384	-	-	-	-	
 Poistné a príspevok do poisťovní	-	-	8 019	-	-	-	-	
 Ostatné náklady súvisiace s nárastom počtu zamestnancov	-	-	1 049	-	-	-	-	
 Prvotné vybavenie novoprijatých zamestnancov	-	-	2 430	-	-	-	-	
 Riešenie priestorových problémov - vo vlastných budovách x)	-	-	58 165	88 700	15 586	40 801	43 657	
 Riešenie priestorových problémov - prenájom priestorov	-	-	5 000	5 350	5 725	6 126	6 555	
 Výchovno - vzdelávacie programy	-	-	36 000	-	-	-	-	
 Informačno - poradenské a kontaktné centrum	-	-	16 000	-	-	-	-	
 Spolu rozvoj inštitúcie	215 000	215 000	933 047	969 050	746 311	546 927	510 212	
 Celkom nevyhnutné náklady a rozvoj inštitúcie	3 639 705	3 639 705	4 884 487	4 861 535	4 641 272	4 640 662	4 827 960	
 Rozdiel (tvorba - celkom náklady)	- 179 729	+ 200 614	-  	- 	-351 674	-144  290	-152 125	
x) technické zhodnotenie objektov Sociálnej poisťovne (napr. rekonštrukcia zdravotechniky, výťahov, elektroinštalácie,  strechy, kotolne) a zahájenie novostavby prevádzkovej budovy pobočky Rimavská Sobota (v roku 2008: 40 500 tis. Sk a v roku 2009: 68 500 tis. Sk)
**) schválený rozpočet
***) očakávaná skutočnosť aktualizovaná k 18. decembru 2007		

PRÍLOHA.   ZOZNAM POUŽITÝCH SKRATIEK

APV		Aplikačné Programové Vybavenie
ASP 		Application Service Providing
BSC		metóda Balanced Score Card
CRK		Centrálny Register Klientov
ECDL 	European Computer Driving Licence 
EHP		Európsky Hospodársky Priestor
EÚ		Európska Únia 
IKT		Informačné a Komunikačné Technológie
IS JVP	IS Jednotného Výberu Poistného
IS SP		Informačný Systém Sociálnej Poisťovne
IT		Informačné Technológie
ITIL		Information Technology Infrastructure Library
IUK		Individuálny Účet Klienta
LMS		Learning Management System
PKI		Public Key Infrastructure  
SP		Sociálna Poisťovňa
SR		Slovenská Republika 
SSN		Social Security Number (bezvýznamový identifikátor klienta)
SW		softvér
SWOT	metóda vyhodnotenia faktorov s vplyvom na inštitúciu 
(S-Strenhgts, W-Weaknesses, O-Opportunities, T-Threats)